NOVI SAD – Ovih dana ističe desetodnevno primirje dogovoreno 10. septembra na sastanku poljoprivrednika nezadovoljnih otkupnom cenom suncokreta i ministra poljoprivrede Srbije Dragana Glamočića, koji je u tom periodu trebalo da zakaže novi sastanak s uljarima. Podsetimo, poljoprivrednici nezadovoljni otkupnom cenom suncokreta počeli su proteste 28. avgusta blokirajući puteve uglavnom u Vojvodini. Ministar Glamočić razgovarao je odvojeno 4. septembra s predstavnicima uljara i paora, nakon čega je jedan od najvećih domaćih proizvođača ulja „Viktorija grupa“ ponudila otkupnu cenu suncokreta od 27,08 dinara za kilogram. Poljoprivrednici nisu prihvatili tu ponudu, a sastanak poljoprivrednih proizvođača i uljara 6. septembra opet je završen bez dogovora. Prvobitni zahtev paora bio je da im se za kilogram suncokreta plati 45 dinara jer jedino tako pokrivaju troškove proizvodnje. Inače, prošlogodišnja otkupna cena suncokreta bila je 55 dinara za kilogram.\nBlokirali ili bili blokirani\nInteresantno je da su mediji o višednevnim blokadama uglavnom izveštavali objavljujući informacije o tome gde su i šta paori blokirali. Istina je, međutim, drugačija – poljoprivrednici nisu blokirali putne pravce, već su krenuli da svoje nezadovoljstvo iskažu u Beogradu, ali je kao i ranijih godina policija sprečila njihov naum, blokirajući ih daleko od Beograda. Na to su u više navrata reagovali funkcioneri i poslanici Lige socijaldemokrata Vojvodine, uključujući i njenog predsednika Nenada Čanka. koji je tokom stranačkog skupa u Kikindi zapitao kako je moguće da navijači mogu da uđu u Beograd, da tamo može da se održi i Parada ponosa, a da samo vojvođanski paori ne mogu da uđu u Beograd. Narodna poslanica LSV Olena Papuga čak je tokom rasprave o rekonstrukciji vlade, postavila poslaničko pitanje tim povodom, zahtevajući od premijera, prvog potpredsednika vlade i ministra poljoprivrede odgovor na pitanje zašto se paorima zabranjuje ulazak u Beograd.\n– Da li paori treba da se preruše u navijačke grupe, da se preobuku u navijače i tako da uđu u grad? Jer znamo da je svim navijačima omogućeno da haraju po gradu, da ruše grad, a paorima nije omogućeno da dođu ispred vlade i da traže svoja prava – navela je tada Papugina.\nČlan Odbora za poljoprivredu Skupštine AP Vojvodine Miloš Šibul za Slobodnu Vojvodinu ističe da je osnovni problem u poljoprivredi nepostojanje strategije razvoja poljoprivrede, jer država Srbija mora da zna koliko građana ima i koliko je tim građanima potrebno brašna, ulja ili mleka, te da se na osnovu toga svake godine seju određene kulture.\n– Nikako država i ministarstvo ne smeju dozvoliti da jedne godine cena žita ili stoke ili kukuruza bude niska, a druge visoka. Ne treba tu mnogo da se izmišlja, treba samo da se prepiše kako funkcioniše poljoprivreda u Francuskoj, Belgiji ili Nemačkoj – navodi on. Šibul kaže i da je problem što AP Vojvodina nema ingerencije u poljoprivredi koje bi omogućile da resorni sekretarijat obezbedi povoljnije kredite ili sopstvene subvencije.\n– Da se nama sve plati onako kako treba da se plati, subvencije i ne bi trebalo da postoje. Vazda nije bilo subvencija i paori su živeli od svojih proizvoda, od svoje realne tržišne vrednosti, ali radilo se kako treba – dodaje on. Miloš Šibul je upozorio i da su blokade zapravo zaustavljene jer se čeka cena kukuruza, te da je deset dinara za kilogram, koliko se nezvanično najavljuje, propast za našeg seljaka.\n– Svi koji imaju peći na čvrsto grejanje najavljuju da će mahom ložiti kukuruz ako bude takva cena. Jer im se neće isplatiti da po toj ceni prodaju kukuruz, a kupe drva i ugalj – ističe Šibul i podseća da se prošle godine za kilogram kukuruza plaćalo između 17 i 18 dinara.\nŠibul je bio i jedan od poljoprivrednika koji su bili na sastanku s potpredsednikom Vlade AP Vojvodine i pokrajinskim sekretarom za poljoprivredu, vodoprivredu i šumarstvo Goranom Ješićem, s kog je upućen apel prerađivačkoj industriji da podeli rizik proizvodnje sa seljacima i da prihvati zahtevanu otkupnu cenu od 34 dinara. U suprotnom, prema njegovom mišljenju, sav rizik proizvodnje svaliće se na paore, koji će doći u egzistencijalni problem. Takođe, pokrajinski Sekretarijat za poljoprivredu, vodoprivredu i šumarstvo uputio je apel MUP-u da nezadovoljnim poljoprivrednim proizvođačima obezbedi zakonsko pravo na slobodu kretanja i da se omogući, kao i drugim kategorijama zaposlenog stanovništva, da iskažu svoje nezadovoljstvo u mirnom protestu.\nLSV s paorima\nVišednevne proteste poljoprivrednika podržali su mnogi odbori Lige socijaldemokrata Vojvodine poput Bečeja i Pančeva, dok su vršački ligaši 28. avgusta čak organizovali zajedničku protestnu vožnju traktorima sa oko 200 poljoprivrednika. Taj protest, koji je trajao dva i po sata, započet je ispred zgrade opštine Vršac, koju su zemljoradnici traktorima okružili i tako potpuno obustavili saobraćaj u tom delu grada. Paore je tom prilikom primio predsednik Skupštine opštine Vršac, kao i član veća zadužen za poljoprivredu Slavko Ćirin. Pored viših cena suncokreta, kukuruza i pšenice, zemljoradnici su zatražili da se odmah počne s isporukom regresirane nafte, a da se zakup zemljišta plaća polovina odmah, a polovina nakon skidanja useva, kao i da se u prvom krugu licitacije zakup ograniči do 30 hektara.\nKnežević: Razbiti monopole\nZamenik pokrajinskog sekretara za poljoprivredu, vodoprivredu i šumarstvo Branislav Knežević ističe za Slobodnu Vojvodinu da je probleme u poljoprivredi potrebno rešiti sistemski tako da se planira bar pet godina unapred, a ne da se od godine do godine, nakon žetve država i seljaci preganjaju oko cene proizvoda ili subvencija. Takođe, država mora da razbije monopole velikih otkupljivača i podrži manje kako bi bili konkurentni i da bi se izbeglo da nekoliko poljoprivrednih prerađivača ucenjuje sve ratare i povrtare. Podsećajući da pokrajina nema ingerencije nad pitanjima koja trenutno tište zemljoradnike, Knežević otkriva da će njegov sekretarijat od ove godine podsticati manje prerađivače poljoprivrednih proizvoda poput mlekara, uljara ili mesara, kako bi ih ojačali i podstakli konkurenciju.\n– Pomoći ćemo im da ostvare svoj brend, da imaju svoju prodavnicu. Da poljoprivrednici ne zavise od nekog „Imleka“, „Karneksa“, „Dijamanta“ ili bilo koga – navodi Knežević dodajući da će se takorazviti tržišna konkurencija jer će i ti proizvođači postati bitan faktor u tržišnoj utakmici.\nPoljoprivrednicima je ulaz u Beograd bio zabranjen i 2011. godine, kad je na vlasti bila vlada Mirka Cvetkovića, što navodi na pomisao da postoji nekakav prećutan dogovor o tome da Beograd za paore ostaje zabranjeni grad. Zbog te zabrane zemljoradnici su šest dana i pet noći na 10.000 traktora jeli i spavali, čekajući ispunjenje svojih zahteva. Lider LSV Nenad Čanak je i tada nadležne pitao zašto paori ne smeju u Beograd. On je bio i prvi političar koji ih je posetio na blokadi ispred zgrade Vlade AP Vojvodine u Novom Sadu. „Svaka mu čast i puno mu hvala. Njegov dolazak je naišao na veliko odobravanje ljudi na blokadi i svi su bili oduševljeni njegovom postupkom i izjavom da želi da nam pomogne“, rekao je tom prilikom jedan od paora na blokadi u Novom Sadu Svetozar Botić. Oni su se tada Čanku požalili i na neobjektivno informisanje medija o onome šta oni zaista hoće, a lider LSV je ocenio da u Vojvodini i Novom Sadu problem poljoprivrednika ne može da se reši, te da je to glavni problem centralizacije u Srbiji.


TEGELTIJA OTKRIO KADA ĆE BITI USVOJEN BUDŽET INSTITUCIJA BOSNE I HERCEGOVINE | Hayat.ba\nPredsjedavajući Vijeća ministara BiH Zoran Tegeltija izjavio je da će budžet institucija BiH biti usvojen u narednih nekoliko dana, a parlamentarnu proceduru trebalo bi da prođe u narednih 30 dana.\nTegeltija je naveo da je budžet mnogo jednostavnije usvajati, jer njegov najveći dio služi za plate i finansiranje zajedničkih institucija, dok kapitalnih projekata, socijalnih davanja i slično nema.\nOno što će biti specifično za ovaj budžet jeste da ćemo smanjiti mnoge troškove i da ćemo odsutati od planiranog povećanja plata od četiri posto za zaposlene u zajedničkim institucijama. Pokušat ćemo da stvorimo fond sredstava koji ćemo koristiti kao pomoć onima koji su pretrpjeli štetu zbog pandemije koronavirusa – rekao je Tegeltija.\nPredsjedavajući Vijeća ministara naglasio je da budžet BiH nema problema da planira 4.187.000 KM za finansiranje lokalnih izbora, da će sredstva biti u budžetu, a da je sve ostalo na Centralnoj izbornoj komisiji BiH koja treba da provede procedure i na građanima koji treba da izađu na izbore.\nKada je izbor članova CIK-a u pitanju, postoje tri problema koje bi svi trebalo da znamo. Prvi je da se članovi CIK-a ne mijenjaju u izbornom periodu, drugo je pitanje prekršene procedure, a treće pitanje legitimiteta ljudi koji su izabrani – naglasio je Tegeltija.\nTo je znak da postoji neki čudan dogovor, sa čudnim motivima da se CIK izabere na ovaj način. Namjera je drugačija od one koja se javno saopštava – ocijenio je Tegeltija.\nTegetija je izrazio nadu da će biti dogovoreni izbori u Mostaru, da je dogovor moguć u toku ove sedmice, čime bi bili relaksirani odnosi u Federaciji BiH a samim tim i na nivou BiH.


Počinje robijanje u svojim kućama - Vijesti | Radio Televizija Budva - Budva Crna Gora\nRadio Budva Live: Nasty Cherry - Music With Your Dad\nDo kraja godine počeće izvršenje kazne zatvora u prostorijama za stanovanje, na koju je osuđeno 150 osoba u Crnoj Gori, saopšteno je iz Ministarstva pravde.\nTaj vid alternativne kazne predviđen je 2015. godine Zakonom o izvršenju kazni zatvora, novčane kazne i mjera bezbjednosti, prenosi Agencija MINA.\nGeneralna direktorica Direktorata za izvršenje krivičnih sankcija u Ministarstvu pravde Nataša Radonjić, kazala je toj agenciji da je oprema nabavljena, instalirana i testirana i da su obučeni službenici koji treba da prate izvršenje ove kazne.\nMinistarstvo pravde je jedan dio opreme obezbijedilo iz budžeta, a drugi uz podršku ambasade Sjedinjenih Američkih Država.\nRadonjićeva je navela da je obezbijeđeno 87 radio frekventnih (RF) narukvica, 87 stacionarnih jedinica za nadzor, jedna jedinica za praćenje stanja (nivoa) alkohola, kao i usluge komunikacionih linkova.\nPravo na takvu kaznu, prema njenim riječima, imaju osuđeni na kaznu zatvora do šest mjeseci.\n“Sud može odrediti da će ovu kaznu osuđeni izdržavati u prostorijama u kojima stanuje ukoliko se, s obzirom na ličnost učinioca, njegov raniji život, njegovo držanje poslije učinjenog djela, stepen krivice i druge okolnosti pod kojima je djelo učinio, može očekivati da će se i na taj način ostvariti svrha kažnjavanja”, kazala je Radonjićeva.\nOna je naglasila da se osuđenom za krivično djelo protiv braka i porodice, koji živi sa oštećenim u istom porodičnom domaćinstvu ili porodičnoj zajednici, ne može odrediti izvršenje kazne zatvora u prostorijama u kojima stanuje.


Ivan Đoković: Sekretarijat za privredu i turizam pionir u podsticanju kreativne ekonomije – Покрајински секретаријат за привреду и туризам\nIvan Đoković: Sekretarijat za privredu i turizam pionir u podsticanju kreativne ekonomije\nNovi Sad, 14. mart 2018. – Pokrajinski sekretarijat za privredu i turizam je načinio strateški korak u domenu unapređenja oblasti preduzetništva tako što je prvi u Republici Srbiji raspisao javne pozive u oblasti kreativne ekonomije namenjene mikro i malim privrednim društvima, što zapravo predstavlja pionirski poduhvat u okviru ove značajne i veoma zastupljene privredne oblasti. Konkursima su protekle godine subvencisani troškovi nabavke mašina, opreme, softvera i repromaterijala. Ovakvim pristupom značajno su podržani privrednici u Vojvodini, koji baveći se kreativnom ekonomijom i sami predstavljaju bitan segment razvoja ukupne privrede i preduzetništva u pokrajini.\nPotpredsednik Pokrajinske vlade i pokrajinski sekretar za privredu i turizam, Ivan Đoković ističe da kreativna industrija nije samo domen privrede koji može da oplemeni i modifikuje industrijsku proizvodnju i usmeri je ka većim, stranim tržištima, već je faktor u jačanju individualne privatne inicijative, preduzetničkog duha, inovacija i savremeno valorizovanih tehnologija. Pored toga, jasno je naglasio da proizvodi koji nastaju u okviru kreativne ekonomije jesu namenjeni tržištu, ali često bivaju svrtsani u umetničke i stare zanate, usled tradicionalne predstave o preduzetništvu.\nPotpredsednik Pokrajinske vlade je u svojim prethodnim obraćanjima dao do znanja da je kreativna industrija spona koja premošćava barijere, te da ovaj vid industrije stvara novu dodatnu vrednost, podstiče izvoz i obnavlja postojeće koncepte u okviru profesionalne profilizacije i zapošljavanja, omogućavajući svim akterima tržišne trke da se pripreme za novi vid globalne ekonomije. Nastup kreativne ekonomije na stranim tržištima čini je svojevrsnim ambasadorom Srbije, ali i AP Vojvodine, u kojoj je i začet novi koncept podrške ovom privrednom sektoru.\nOn je dodao da je ključ razvoja malog i mikro preduzetništva u kombinovanju državnih sredstava i garancija sa komercijalnim bankarskim sektorom, kao i omogućavanju maloj i mikro privredi da pod beneficiranim uslovima izađe na tržište.\nPovodom nedavno održane konferencije u Beogradu na temu „Kreativna Srbija: budućnost je kreativna“, na kojoj su učestvovali i predstavnici Sekretarijata, Đoković je u potpunosti podržao namere i napore predsednika Vlade Republike Srbije, Ane Brnabić, kao i spremnost Srbije da se ozbiljnije posveti ovoj ekonomski nedovoljno prepoznatoj oblasti.\nPodsetimo, Sekretarijat za privredu i turizam je za svoje konkurse u oblasti kreativne ekonomije izdvojio ukupno 20 miliona dinara, tačnije 10 miliona dinara po svakom konkursu, a sredsstva su bila namenjena za subvencionisanje ili refundiranje nabavke mašina, opreme, ili softvera, po prvom, i nabavke repromaterijala po drugom konkursu. Pravo učešća na konkursima imala su privredna društva i preduzetnici sa sedištem na teritoriji AP Vojvodine, a koji posluju u oblasti proizvodnje video materijala, televizije, reklamne, grafičkog dizajna i slično.\nPokrajinski sekretarijat za privredu i turizam svojim programom i podsticajnim merama nastavlja da pruža podršku mikro, malim i srednjim preduzećima, klasterima i inkubatorima u tekućoj, ali i u narednim godinama, sa ciljem unapređenja konkurentnosti vojvođanske privrede. Na ovaj način, Sekretarijat na direktniji način povezuje predstavnike privrede i regionalnih organizacija, upoznavajući ih sa savremenim privrednim trendovima Evropske unije i drugih regiona, identifikujući ključne probleme, pravce razvoja konkurentnosti privrede, mogućnosti izlaska na strana i udaljena tržišta.


DANSKA: Digitalni korona pasoš kao potvrda o vakcinaciji - PRess Serbia | PR PRess team\nMinistar finansija Morten Bedskov rekao je da će za tri, četiri meseca digitalni korona pasoš biti spreman za upotrebu, na primer, na poslovnim putovanjima, preneo je AP.\n“Apsolutno je od ključnog značaja za nas da možemo ponovo da pokrenemo dansko društvo kako bi se kompanije vratile na pravi put. Mnoge danske kompanije su globalne kompanije kojima je ceo svet tržište”’, dodao je Bedskov.\n“To će biti dodatni pasoš koji ćete moći da imate na svom mobilnom telefonu i koji dokumentuje da ste vakcinisani“, rekao je Bedskov.\n“Možemo biti među prvima na svetu koji ga imaju i možemo ga pokazati ostatku sveta”, poručio je danski ministar.\nTagovidigitalni korona pasoš korona pasoš putovanje vakcinacija


DRAGAN GEJO: Učionice u svim niškim školama su tople\nPočetak/Društvo/DRAGAN GEJO: Učionice u svim niškim školama su tople\nSve škole u Nišavskom, Pirotskom i Topličkom okrugu u trenutnim uslovima funkcionišu bez većih poteškoća i nemaju problema sa grejanjem.Temperatura je u učionicama je zadovoljavajuća u većini škola.\nPrema rečima Dragana Geja, načelnika Školske uprave u Nišu, bilo je sitnijih kvarova kotlova za parno grejanje u nekim školama, ali su oni brzo rešeni. To je bio slučaj sa školom u Gadžinom Hanu. Juče bilo malo problema i u OŠ „Miroslav Antić“, ali je problem rešen i danas se nastava odvija redovno.Prvog dana kada je sneg počeo da pada, negde pre Božića, u nekim školama su skraćeni i časovi, ali uglavnom zbog prevoza đaka.\n„Problema je bilo u školi u Gadžinom Hanu gde su bili prinuđemi da, i pored parnog grejanja, založe stare peći na drva kao dodatno grejanje, jer je jedan kotao procureo, ali on će već danas biti zamenjen“, kaže Dragan Gejo. „Nakon Božića je bilo malo problema sa većim padavinama, pa neke seoske škole nisu radile jedan dan. To su škola u Sićevu jer do škole nisu mogli da ozađu ni učenici ni nastavnici, pa su sa nastavom krenuli krajem pritekle nedelje, u četvrtak. Slično je bilo i u Miljkovcu, a u nekim školama je bilo sraćenih časova zbog prevoza jer autobusi na međugradskim linijama nisu mogli da se probiju do krajnjih stanica“.\nKada se radi o školama u Pirotskom i Topličkom okrugu bilo je i tamo problema, ali u manjem broju.\n„U Ekonomskoj školi u Kuršumliji su bili skraćeni časovi, ali je to posledica skraćenih autobuskih linija. Problem je rešan za samo jedan dan jer su komunalne službe bile na visini zadatka što je doprinelo i redovnom funkcionisanju škola“, dodaje Dragan Gejo.\nDragan Gejo Školska uprava


ZNAMENITE LIČNOSTI NA NAŠIM NOVČANICAMA – Trgovinsko-ugostiteljska škola Leskovac\nZNAMENITE LIČNOSTI NA NAŠIM NOVČANICAMA\nJanuary 28, 2019 January 28, 2019 Trgovinsko-ugostiteljska škola Leskovac\nZNAMENITE LIČNOSTI NA NAŠIM NOVČANICAMA U OPTICAJU I KROZ VEKOVE\n23.01.2019. godine održana je priredba na temu: „ZNAMENITE LIČNOSTI NA NAŠIM NOVČANICAMA KROZ VEKOVE“ u saradnji sa Narodnom bankom Srbije. Učenici II/1razreda, obrazovnog profila komercijalista predstavili su svoj projekat na jedan potpuno drugačiji način; kroz glumu i igru, gostima iz Narodne banke Srbije, profesorima, roditeljima i vršnjacima drugih obrazovnih profila. Mladi i hrabri otvorili su srca znamenitih ličnosti, zagledali se u svako ponaosob i otkrili vrednosti, koje su ti isti velikani podarili svima nama, srpskom društvu i čitavom svetu. Učenici nisu gubili vreme, birali su reči, ne propustivši priliku da u svetosavskoj nedelji predstave svoj projekat.\n„Stvaralaštvo svake od znamenitih ličnosti, jednog divnog, upornog naroda, kome pripadaju, pruža otpor kratkovečnosti i prolaznosti, savladava vreme u kome živimo i odupire se ništavilu. Na ovaj način rehabilitovanjem pravih vrednosti produžujemo vrednost života i njegovog trajanja.\n„PROBUDIMO U DETETU ŽELJU ZA UČENJEM I SVAKA METODA BIĆE DOBRA“ je moto profesora ekonomske grupe predmeta Marine Mihajlović i profesora srpskog jezika i književnosti Dragane Vlajić. Rukovodeći se ovim, učenici su dobili nove uloge u drugačijem ambijentu. Pomenuti prostor, dekoracija, garderoba koju su učenici nosili kada su govorili o Nikoli Tesli, uticalo je na pozitivnu atmosferu i aktivno posmatranje publike širom otvorenih očiju. Centralni deo priredbe bile su zanimljivosti o likovima na našim novčanicama, počev od Stefana Radoslava pa sve do likova koji se nalaze na novčanicama u opticaju.\nKruna svega bio je KVIZ na temu: „ZNAMENITE LIČNOSTI NA NAŠIM NOVČANICAMA KROZ VEKOVE“.\nOvo je način pripreme učenika za život, kroz kombinaciju znanja, veština i stavova, koji su potrebni svakoj osobi za lično ispunjenje i razvoj i društveno uključivanje.\nEdukatori Narodne banke Srbije su od 23.01. do 25.01.2019. godine realizovali edukativne radionice namenjene učenicima drugog, trećeg i četvrtog razreda u prostorijama škole.\nUčesnici radionice „Dinar naš novac“ upoznali su se sa istorijom nacionalne valute, od srpskog srednjovekovnog novca i stekli osnovnu finansijsku kulturu, a sve to kroz zanimljiv i edukativan pristup edukatora Ranka Stanojevića.\nRadionica „Falsifikati“ sadržala je kratko putovanje kroz istorijat falsifikovanja novčanica i kovanog novca, sa posebnim akcentom na istorijat krivotvorenja novca na našim prostorima. Radi potpunijeg informisanja učesnika radionice, prikazana je prezentacija putem koje su se učesnici upoznali sa savremenim zaštitnim elementima novčanica novih serija evra i američkog dolara. Na samom kraju, učenici su proveravali autentičnost novčanica dinara, evra i dolara primenom tri osnovna testa: pogledaj, opipaj i nagni(rotiraj).\nDruštvena igra na tabli „Monetura“ bila je namenjena učenicima četvrtog razreda. Igra oponaša funkcionisanje NBS-a i kreiranje monetarne politike uz neprestane skokove i padove inflacije. Pobednik igre je onaj učenik (igrač) koji prvi ispuni sve navedene zadatke i dođe do kraja table, odnosno do prosečne inflacije EU. Bilo je 8 igrača pobednika, koji su kao nagradu dobili društvenu igru.\nProfesor Marina Mihajlović


VOZAČI PONAVLJAČI Sve više građana zbog saobraćajnih prekršaja mora na predavanja | Glas Laktaša - Nezavisni online magazin\nVOZAČI PONAVLJAČI Sve više građana zbog saobraćajnih prekršaja mora na predavanja\nLAKTAŠI, 01. decembra – U Srpskoj iz godine u godinu raste broj vozača koji zbog prekršaja moraju na ponovna predavanja o posljedicama nepoštivanja ili nepoznavanja saobraćajnih propisa.\nPrema podacima Ministarstva unutrašnjih poslova (MUP) RS, u 2016. godini prijave za ovo predavanje dostavila su 82 vozača.\nS druge strane, lane je dostavljeno 148, a u periodu od 1. januara do 22. novembra ove godine 255 prijava. To, praktično, znači da je za samo godinu dana broj vozača koji su morali na predavanje o posljedicama nepoštivanja saobraćajnih propisa porastao za preko 70 odsto.\nZakonom o osnovama bezbjednosti saobraćaja na putevima BiH propisano je određivanje kaznenih bodova, a vozaču koji je kažnjen prekršajnim nalogom, odnosno sudskim rješenjem, odrediće se jedan ili dva kaznena boda. Neki od prekršaja su prevoženje djeteta mlađeg od 12 godina na prednjem sjedištu, vožnja u pripitom stanju sa koncentracijom alkohola većom 0,3 promila, vožnja brzinom većom od 20 kilometara na čas od predviđene. Tu je i upravljanje motornim vozilom prije sticanja vozačke dozvole, vožnja u periodu dok traje izrečena zabrana upravljanja vozilom, vožnja neregistrovanog auta, korištenje mobilnog telefona, prekršaji koji su uzrok saobraćajnih nezgoda i slično.\nU Agenciji za bezbjednost saobraćaja RS kažu da povećan broj vozača koji moraju na predavanja potvrđuje i da policija sprovodi sve više kontrola.\n– S ciljem poboljšanja bezbjednosti u saobraćaju, možda granicu treba pomjeriti sa sedam na pet kaznenih bodova. Ova mjera, naime, vozače košta i vremena i para, zbog čega bi vjerovatno bili oprezniji – ističe direktor ove agencije Milija Radović.\nIz MUP-a RS podsjećaju da se pomenuta predavanja organizuju od 2015. godine.\n– Nadležni organ pozvaće na predavanje vozača kojem je u roku od jedne godine, zbog napravljenih prekršaja, određeno najmanje sedam kaznenih bodova. Ukoliko vozač u roku od 30 dana ne dostavi prijavu za predavanje i dokaz o uplati naknade u ove svrhe, odnosno ne odazove se na predavanje ili ne odsluša predviđeni broj časova, nadležni organ donosi rješenje o privremenom oduzimanju vozačke dozvole. Vozačka dozvola će biti vraćena kada vozač dostavi potvrdu o odslušanom predavanju – kaže za Srpskainfo načelnica Odjeljenja za odnose sa javnošću u MUP-u RS Mirna Miljanović.\nA da vozači sve manje poštuju propise potvrđuje i podatak da je za devet mjeseci ove godine u saobraćajnim nesrećama u RS poginulo 20 odsto više ljudi, nego u istom periodu lane. Od ukupnog broja smrtno stradalih, u pomenutom periodu poginulo je 40 vozača, 19 pješaka i 15 motociklista.\nGlavni uzrok saobraćajnih nesreća je neprilagođena brzina, koja je razlog preko 50 odsto nesreća sa poginulima, te 44 odsto saobraćajki s teško povrijeđenim osobama. S druge strane, svaku desetu saobraćajku skrive pijani vozači.\nPod najvećim rizikom stradanja u saobraćaju su osobe u starosnim grupama od 18 do 30 godina, a najveći problem je nedostatak iskustva.\nU Srpskoj je za nepunih šest godina u saobraćajnim nesrećama poginulo i teško povrijeđeno 4.595 ljudi. Naime, od 2013. do kraja oktobra ove godine, na drumovima Srpske život su izgubila 782, dok je iz saobraćajki sa teškim posljedicama izašla 3.831 osoba. U prosjeku, za dva dana teško budu povrijeđena tri učesnika u saobraćaju, dok, otprilike, svaki treći dan jedna osoba smrtno strada.\nNa sjednici Savjeta za bezbjednost saobraćaja RS nedavno je konstatovano da je od početka ove godine pogoršano stanje u ovoj oblasti u odnosu na isti period lane.\nPrethodni tekstMisterija Slobodana Miloševića: 12 godina poslje njegove smrti ne zna se gdje je njegov mozak\nSledeći tekstNEOBIČAN LOPOV Ukrao gomilu novca, pa ZASPAO u fotelji


Samo u BiH: Pepeljera 1.293 KM, kanta za smeće 1.733 KM (FOTO) – Fokus.ba\nSamo u BiH: Pepeljera 1.293 KM, kanta za smeće 1.733 KM (FOTO)\nKroz kampanju “Mi plaćamo cijenu” jasno i konkretno se javnosti pokazuje koliki su gubici u javnim nabavkama u bosanskohercegovačkim institucijama.\nZbog korupcije i netrasparentnog procesa nabavki, samo u prošloj godini, izgubljeno je oko dvije milijarde maraka, javnog novca.\nKako bi građanima približili nečuvene primjere iz prakse postavljena je i “Izložba šokantnih javnih nabavki u BiH”, koju će moći vidjeti stanovnici devet gradova širom Bosne i Hercegovine.\nSvi podaci dokumentovani su u revizorskim izvještajima o radu bh. institucija. A kako to izgleda u praksi, pet nevladinih organizacija u saradnji sa američkom Agencijom za međunarodni razvoj (USAID), odlučilo je plastično prikazati na izložbi.\nPrema podacima nevladine organizacije “Tender”, u 2014. godini je tek 25 posto javnih nabavki u Bosni i Hercegovini provedeno na transparentan način.\n“Čak 75 posto javnih nabavki u Bosni i Hercegovini provede se tako da javnost nikada ne sazna za njih, zapravo, provode se iza zatvorenih vrata i cijene se dogovaraju između naručioca i jednog ekskluzivnog dobavljača. Procjenjuje se da je na takav način potrošeno, bez znanja javnosti i samo u prošloj godini, preko dvije milijarde maraka”, objašnjava Dražena Peranić, oficir za komunikaciju u USAID-u.\nBahati odnos prema novcu građana najbolje pokazuju primjeri:\n“Na izložbi se nalazi jedna obična pepeljara, koja je plaćena za potrebe institucije jednog entiteta 1.293 maraka. Obična kanta za otpatke, plaćena je 1.733 maraka. Predškolska ustanova, direktnom pogodbom, bez prisustva javnosti, plaćala je 360 puta skuplje nego što je redovna cijena, a među nabavljenim potrepštinama nalazi se 666 litara alkohola. Ručak koji plaća Vlada Unsko-sanskog kantona, dakle jedan obični ručak, košta 230 maraka. Automobilske gume, koje su nabavljene za vozila državnih institucija, iznose preko milion maraka za godinu dana”, navela je Peranić.\nIzložba pokazuje nečuvene primjere iz prakse, a efektno djeluje i na građane.\nUSAID Diaspora Invest osigurao kontakt-liniju za podršku kompanijama\nDirektor Granične policije suspendovao pet policijskih službenika zbog korupcije


Čeka nas težak posao na Evropskom prvenstvu : Nadlanu.com\nČeka nas težak posao na Evropskom prvenstvu\nBEOGRAD, 24. septembra 2009. (Beta) - Selektor ženske odbojkaške reprezentacije Srbije Zoran Terzić je u četvrtak, dan uoči Evropskog prvenstva u Poljskoj, izjavio da ekipu očekuje naporan ritam takmičenja i ocenio da će se već posle nekoliko dana pokazati ko su favoriti.\n"Ekipa treba da bude psiološki i fižicki spremna da igra od utakmice do utakmice. Imaćemo 'paklen' sistem takmičenja, trebalo bi da odigramo šest mečeva za sedam dana", rekao je Terzić novinarima u Katovicama.\n"Teško je sada reći ko su favoriti, ali već nakon prvih nekoliko dana situacija će se iskristalisati. Nadam se da ćemo mi da budemo među tim ekipama", naveo je on. Selektor Srbijekazao je da ekipa nema zdravstvenih problema i da su igračice dobro radile u pripremnom periodu. Srbija sutra u prvom kolu igra protiv Azerbejdžana, a Terzić je izjavio dadobro poznaje protivnika.\nSrbija sutra u prvom kolu igra protiv Azerbejdžana, a Terzić je izjavio da dobro poznaje protivnika.\n"Poznajemo ih dobro, pre svegaa napadač Mamadova i tehničara Farhomenko. Skoro sve zavisi od njih. To je ekipa koja ima kvalitet, a dugi niz godina u samom vrhu. Zaslužuju poštovanje, a na pretprošlom EP nas vrlo lako dobili. Ipak, ako odigramo kako umemo, trebalo bi da zabeležimo pobedu", zaključio je on.\nKapiten reprezentacije Azerbejdžana Oksana Parhomenko ocenila je da je Srbija favorit u grupi D, u kojoj će još igrati Slovačka i Češka.\n"Ovo će biti veoma jak turnir. Srpski tim je favorit u našoj grupi, ali u poslednje vreme su promenili neke igračice. Naš tim na prethodnom EP u Belgiji nije imao dobar rezultat, ali se nadam da će sada biti bolje", zaključila je ona.\nUtakmica prvog kola EP između Srbije i Azerbejdžana igra se sutra od 15 sati u Katovicama.


Ocenjujući da postoji potreba za usaglašavanjem postojećih propisa od značaja za ostvarivanje i zaštitu prava građana, u cilju njihove harmonizovane i svrsishodne primene, u skladu sa članom 18. st. 2. Zakona o Zaštitniku građana ("Službeni glasnik RS", br. 79/2005 i 54/2007) Zaštitnik građana je podneo\nusaglašavanje rokova predviđenih Zakonom o vraćanju oduzete imovine i obeštećenju i Zakonom o rehabilitaciji, tako što bi se izmenama i dopunama Zakona o vraćanju oduzete imovine i obeštećenju predvideo dodatni rok za podnošenje zahteva za vraćanje konfiskovane imovine, koji bi važio do isteka roka predviđenog za podnošenje zahteva za rehabilitaciju.\nZakonom o vraćanju oduzete imovine i obeštećenju ("Sl. glasnik RS", br. 72/2011 i 108/2013), u članu 42. stav 1. propisano je da se zahtevi za vraćanje imovine i obeštećenje podnose u roku od dve godine od dana objavljivanja javnog poziva Agencije za restituciju iz člana 40. stav 2. ovog zakona na veb sajtu ministarstva nadležnog za poslove finansija. Kao što je poznato, rok za podnošenje zahteva je istekao 3. marta 2014. godine.\nOdredbom člana 6. stav 1. Zakona o vraćanju oduzete imovine i obeštećenju, propisano je da se odredbe ovog zakona primenjuju i na imovinu koja je konfiskovana posle 9. marta 1945. godine, pod uslovom da je bivši vlasnik rehabilitovan do dana stupanja na snagu ovog zakona, ili bude rehabilitovan na osnovu zahteva za rehabilitaciju iz člana 42. stav 6. ovog zakona, u skladu sa posebnim zakonom.\nOdredbom člana 42. stav 6. je propisano da je lice iz člana 6. stav 1. ovog zakona, u obavezi da uz zahtev priloži i pravosnažnu sudsku odluku o rehabilitaciji, odnosno dokaz da je podnelo zahtev za rehabilitaciju. Dakle, u situacijama kada nije pravnosnažno završen postupak rehabilitacije, a pokrenut je pre isteka roka za podnošenje zahteva Agenciji za restituciju, uz zahtev se kao dokaz prilaže potvrda nadležnog Višeg suda o pokrenutom postupku za rehabilitaciju prema Zakonu o rehabilitaciji. U tom slučaju Agencija prekida postupak po zahtevu za vraćanje oduzete imovine i obeštećenje koji se odnosi na konfiskovanu imovinu, do pravnosnažnog okončanja postupka rehabilitacije, a shodno članu 45. Zakona o vraćanju oduzete imovine i obeštećenju.\nS druge strane, odredbom člana 9. Zakona o rehabilitaciji ("Sl. glasnik RS", br. 92/2011) propisano je da pravo na podnošenje zahteva za rehabilitaciju zbog povrede prava iz člana 1. stav 1. ovog zakona, prestaje protekom pet godina od dana njegovog stupanja na snagu, odnosno zahtev za rehabilitaciju može se podneti do 15. decembra 2016. godine.\nProizilazi, da je i nakon isteka roka za podnošenje zahteva za vraćanje imovine i obeštećenje, još dve godine i devet meseci moguće pokrenuti postupak rehabilitacije.\nImajući u vidu očigledan raskorak između roka za podnošenje zahteva za vraćanje oduzete imovine i roka za podnošenje zahteva za rehabilitaciju, nameće se zaključak da imovina konfiskovana licu radi čije rehabilitacije je postupak pokrenut nakon 3. marta 2014. godine, a bude okončan donošenjem rešenja o rehabilitaciji, neće moći da bude predmet restitucije.\nS obzirom da se radi o dva veoma važna zakona kojima se ispravljaju greške iz prošlosti i građanima omogućava ostvarivanje apsolutnog prava svojine koje im je dugo godina uskraćivano, Zaštitnik građana predlaže da Vlada Republike Srbije razmotri ovu inicijativu u cilju harmonizacije navedenih propisa, tako što će se omogućiti vraćanje oduzete imovine ili obeštećenje naknadno rehabilitovanim licima i njihovim zakonskim naslednicima koji su pokrenuli postupak rehabilitacije nakon 3. marta 2014. godine.\nIzvor: Vebsajt Zaštitnika građana, 16.6.2014.


Zaječar: Radikali se žalili na lokalne TV | MEDIJA CENTAR BOR - Borski Info - centar - Gradjanska čitaonica Evropa\nZaječar: Radikali se žalili na lokalne TV\nSrpska radikalna stranka, Zaječarski Okružni odbor, podneo je predstavku Radiodifuznoj agenciji „zbog ugrožavanja opšteg inteersa građana Zaječara u vezi sadržaja programa emitera televizije Best i Fira“.\nTim povodom, proteklog vikenda, ispred ove dve lokalne TV organizovan je protestni miting. Nakon reagovanja policije (skup nije bio prijavljen) okupljeni radikali i njihove pristalice mirno su se razišli.\nTV BEST je demantovala navode radikala, a u jednoj od emisija moglo se čuti da nisu samo radikali protestvovali, nego je celu „feštu“ smislio Ničićev URS.\nPrethodni članakOdobreno 306 projekata javnih radova za 2013. godinuSledeći članakCeo DS u Zaječaru


Istraživanje srpskih naučnika: Pacijenti koji nemaju simptome kovida 19 imaju više antitela - Sputnjik Srbija\n14:08 16.07.2020 (osveženo 14:46 16.07.2020) Preuzmite kraći link\nIstraživanja srpski naučnika na tom institutu razlikuju se u odnosu na svetska jer nisu primećeni padovi koncentracije antitela nakon tri-četiri meseca, navodi naša sagovornica.\n„Kod nekoga se pojavi koncentracija IGM antitela čak i nekoliko dana pre simptoma do nekoliko dana nakon pojave prvih simptoma. Tada treba raditi serološke testove jer se onda dobija potpuno pouzdan rezultat. Ta IGM antitela rastu onda još nekoliko nedelja, a zatim njihova koncentracija opada. IGG (zaštitna, trajna antitela) javljaju se od 7. do 10. dana i opstaju, kako naša istraživanja pokazuju, četiri meseca bez pada“, ističe Marija Gnjatović.\nDa li u ta četiri meseca osoba može ponovo da se zarazi, niko ne može da tvrdi, kaže ona i dodaje: „Imali smo slučajeva da kod nekih pacijenata dolazi do ponovnog povećanja IGM antitela, kao da je osoba ponovo bila izložena, ali bez simptoma. Pretpostavljamo da je rast tih antitela bio posledica ponovnog izlaganja“, zaključuje.\nUpozorenje iz SZO: Pandemija intezivnija nego ikad pre, pogoršano stanje u Srbiji i širom Evrope\nnaučnici, antitela, virus korona, pandemija


Indeksi cena proizvođača proizvoda poljoprivrede i ribarstva, maj 2021. | Republički zavod za statistiku Srbije\nIndeksi cena proizvođača proizvoda poljoprivrede i ribarstva, maj 2021.\nCene proizvođača proizvoda poljoprivrede i ribarstva u maju 2021. godine, u odnosu na isti mesec 2020 godine, povećane su za 20,4%.\nPosmatrano po glavnim grupama proizvoda, u odnosu na isti mesec prethodne godine, najveći uticaj na rast cena zabeležen je u grupama: Industrijsko bilje (84,8%) i Žita (47,0%).\nCene proizvođača proizvoda poljoprivrede i ribarstva u maju 2021. godine, u odnosu na april 2021. godine, u proseku su povećane za 3,4%.\nPosmatrano po glavnim grupama proizvoda, u odnosu na prethodni mesec, najveći uticaj na rast cena zabeležen je u grupama: Industrijsko bilje (9,1%) i Žita (8,2%).\nCene proizvođača proizvoda poljoprivrede i ribarstva u periodu januar-maj 2021. godine, u odnosu na isti period 2020. godine, u proseku su povećane za 9,8%.\nPosmatrano po glavnim grupama proizvoda, u periodu januar-maj 2021. godine u odnosu na isti period 2020. godine, najveći uticaj na rast cena zabeležen je u grupama: Industrijsko bilje (36,3%) i Žita (26,0%).


RTCG - Radio Televizija Crne Gore - Nacionalni javni servis :: Društvo :: Počela isplata stipendija i studentskih kredita\n01. 04. 2020. 15:09 >> 15:08 0\nZA MART I APRIL\nPočela je isplata stipendija i studentskih kredita za mart i april školske 2019/2020 godine, saopšteno je iz Ministarstva prosvjete.\nKako navode iz tog vladinog resora za tu namjenu obezbijedili su 335.340 eura.\n"Za isplatu studentskih kredita za mart i april studijske 2019/2020. godine obezbijeđena su sredstva u iznosu 268.014 eura. Rata studentskog kredita kreće se od 37 eura do 53 eura u zavisnosti od godine studija i prosječne ocjene iz prethodne godine studija", navodi se u saopštenju.\nNovac je, kako dodaju, obezbijeđen i za stipendije za talentovane učenike i najbolje studente za mart i april školske 2019/2020. godine u iznosu 66.646 eura.\n"Iznos rate stipendije za talentovane učenike je 57 eura, a za najbolje studente 86 eura. Stipendije talentovanim učenicima i najboljim studentima se isplaćuju u filijalama Crnogorske komercijalne banke", zaključeno je u saopštenju Ministarstva prosvjete.\nMinistarstvo prosvjete Studentski krediti\n"Novi direktori škola da podnesu ostavke"


Turska neće slati vojsku u Siriju - 15.02.2016, Sputnik Srbija\nTurska nema nameru da šalje svoju vojsku u Siriju, izjavio je šef turskog Ministarstva odbrane Ismet Jilmaz. 15.02.2016, Sputnik Srbija\nevropa, vesti, svet, turska, sirija\n08:34 15.02.2016 (Osveženo: 09:25 15.02.2016)\n„Nemamo nameru da šaljemo naše vojnike u Siriju“, rekao je ministar, a prenela agencija Anadolu.\nTurska artiljerija pucala na kurdsku kasarnu kod Alepa\n14 Februar 2016, 19:51\nJilmaz je takođe demantovao navode medija o prebacivanju 100 vojnika na teritoriju Sirije.\nKada je reč o invaziji Saudijske Arabije, Jilmaz je rekao da saudijski avioni još uvek nisu doleteli do Turske, međutim, kako je rekao, to se može dogoditi veoma uskoro.\n„Rijad će poslati četiri aviona F-16. Avioni još nisu sleteli, moguće je da će stići već sutra. Sve dozvole za njihovo sletanje su već spremne“, rekao je ministar.\nTurska je u subotu započela granatiranje severnih delova Sirije, a premijer Turske Ahmet Davutoglu nazvao je tu operaciju odgovorom na pretnju koju predstavlja približavanje sirijskih Kurda granici sa Turskom. Damask je osudio napade Turske i uputila pismo generalnom sekretaru UN Ban Ki Munu optužujući Ankaru za narušavanje teritorijalne celovitosti Sirije.


OJDANIĆ „POŠTOVAO“ MEĐUNARODNO PRAVO | Institute for War and Peace Reporting\nOdbrana srpskog generala pokušava da pokaže kako on nije odgovoran za zločine koje su na Kosovu počinili njegovi ljudi.\nJedan svedok – koga su pred sud izveli advokati vrhovnog srpskog generala optuženog za ratne zločine počinjene tokom kosovske kampanje – insistirao je ove sedmice na tome da je Dragoljub Ojdanić svojim jedinicama naredio da poštuju međunarodno pravo.\nHaški tribunal Ojdanića tereti kao odgovornog za zločine koje su na Kosovu počinile vojne snage u vreme kada je on – od novembra 1998. do februara 2000. godine – bio načelnik generalštaba Vojske Jugoslavije (VJ).\nIskazom svedoka koji tvrdi da je Ojdanić odlučno nastojao da svoje ljude odvrati od kršenja humanitarnog prava, njegova je odbrana pokušala da pokaže kako general nije kriv za zločine koje su počinila lica pod njegovom komandom.\nNo, Radomir Gojović je – kao bivši načelnik pravnog odeljenja generalštaba – prilikom unakrsnog ispitivanja priznao da je tek neznatnom broju pojedinaca pred jugoslovenskim vojnim sudovima bilo suđeno za ratne zločine. Niko nije osuđen za ubistvo, a samo jedan okrivljenik je bio oficir.\nOjdaniću se sudi zajedno s još petoricom visokih srpskih zvaničnika – Nebojšom Pavkovićem, Milanom Milutinovićem, Nikolom Šainovićem, Sretenom Lukićem i Vladimirom Lazarevićem. Njima se pripisuje odgovornost za ratne zločine počinjene tokom 1998. i 1999. na Kosovu, uključujući i ubijanje više stotina kosovskih Albanaca, kao i prisilno proterivanje oko 800,000 ljudi.\nSvedok je objasnio da je tokom rata na Kosovu bilo osnovano ukupno 20 sudova i podjednak broj kancelarija tužilaštva, kako bi se procesuirali zločini koje su počinili vojnici. Ti vojni sudovi su kasnije zamenjeni mirovnima i odgovarajućim kancelarijama tužilaštva.\nOn je rekao da je tim sudovima u početku nedostajalo kvalifikovano osoblje, ali da su – nakon što je on imenovao još sudija i boljih advokata – postali sasvim operativni.\nSamo se sud u kosovskoj prestonici, Prištini, borio za opstanak zbog „intenzivne borbe i opasnosti od terorista“ – rekao je on, aludirajući na napade koje su na srpske snage vršili kosovsko-albanski separatisti.\nOn je priznao da nijedan slučaj nije zaključen pred vojnim sudovima, jer su oni prestali s radom pred kraj rata. Osim toga, preko 2,300 istraga ratnih zločina okončano je tokom trajanja sukoba, jer je tužilac odlučio da ne podiže optužnice protiv pojedinaca.\nMeđutim, svedok je branio rad sudova, tvrdeći da je teško suditi pojedincima za ratne zločine, jer se radi o kompleksnim slučajevima, koji su teški za otkrivanje.\n„Ljudi su to pokušali da prikriju, a dokazi su uništavani“, rekao je on.\nSvedok nije mogao da se priseti broja osuda ili kazni dosuđenih nakon rata. Takođe nije mogao da se seti ni ko je bio pod istragom za koje zločine. Tužilac je sačinio izveštaj koji pokazuje da su nakon rata preostali slučajevi bili prepušteni civilnim sudovima, pred kojima su osuđene 39 osobe. Iz izveštaja se vidi i da nije bilo presuda za ubistva, već samo za zločine protiv civila. Najduža izrečena kazna iznosi 14 godina.\nDrugog dana svedočenja, tužilac je postavio pitanje konkretnih nadležnosti vojnih komandanata. Gojović u tom pogledu unekoliko protivreči svojim ranijim izjavama, pošto tvrdi da vojska tokom rata nije snosila nikakvu odgovornost za civile. Po njegovim rečima, tu vrstu odgovornosti imao je ministar unutrašnjih poslova.\nSledeći svedok odbrane bio je Branko Krga, bivši šef obaveštajne administracije generalštaba jugoslovenske vojske, koji je svoj prvi dan pred sudom proveo insistirajući na tome da je vlada oduvek želela mirno rešenje sukoba na Kosovu.\n„Primarni cilj vojske bio je da se spreči NATO intervencija“, kazao je on.\nKrga je rekao da je i lično prisustvovao izvesnom broju telefonskih razgovora između Ojdanića i generala Veslija Klarka (Wesley Clark), tadašnjeg generalnog sekretara NATO-a.\nPo rečima svedoka, ti su razgovori počeli u prijateljskom tonu, ali je ubrzo došlo do promene, tako da je Klark tvrdio da će „ukoliko dođe do sukoba, [srpska] vojska biti uništena“.\nTokom prvog polugođa 1999., Krga je redovno dolazio na sastanke u Ojdanićevoj kancelariji, gde je bio zadužen za prikupljanje obaveštajnih podataka jugoslovenske vojske o pretnjama Oslobodilačke vojske Kosova (OVK) i NATO-a.\nOčekuje se da će, nakon pauze od nedelju dana, svedočiti i sam Ojdanić.


Press Online :: Srbija :: NIS ustupa Beogradu lokaciju na Čukarici / print=true\nBeograd -- U Skupštini Grada Beograda danas su predstavljeni rezultati višegodišnje uspešne saradnje Grada i kompanije NIS.\nU okviru obeležavanja 10. godišnjice programa saradnje NIS-a i lokalnih zajednica u Srbiji „Zajednici zajedno“ dve strane potpisale su Sporazum o saradnji kojim će biti nastavljena zajednička realizacija kapitalnih projekata koji doprinose poboljšanju kvaliteta života Beograđana.\nSporazum su u prisustvu predstavnika gradske uprave, kompanije NIS i medija, potpisali profesor doktor Zoran Radojičić, gradonačelnik Beograda, i Kiril Tjurdenjev, generalni direktor NIS-a.\nU cilju razvoja i napretka lokalne zajednice, Beograd i NIS su tokom višegodišnjeg partnerstva zajednički realizovali brojne projekte iz oblasti obrazovanja i nauke, kulture, ekologije, sporta, kao i humanitarne aktivnosti u koje je ukupno uloženo gotovo 250 miliona dinara. Između ostalog, zajedničkim naporima uređena su tri parka u Beogradu, ulepšane gradske fasade, a značajna pažnja posvećena je ulaganjima u razvoj obrazovne infrastrukture. Kao kompanija posvećena inovacijama, NIS je podržao rekonstrukciju i opremanje učionica i laboratorija u školama i na fakultetima u Beogradu, kao i otvaranje „Mejkers spejsa“, prve naučno-zanatske radionice u Srbiji koja radi u okviru beogradskog Centra za promociju nauke.\nTakođe, u Beogradu su realizovane i humanitarne akcije NIS-a, među kojima nabavka osam savremenih medicinskih aparata za potrebe Univerzitetske dečje klinike „Tiršova“ i opreme za Centar za zaštitu odojčadi, dece i omladine u Zvečanskoj ulici. Pored toga, zaposleni NIS-a su u Beogradu inicirali i realizovali više volonterskih akcija među kojima su uređenje dela Botaničke bašte, parka „Đuro Strugar“, sređivanje prostora Ustanove za decu i mlade „Sremčica“, priprema novogodišnjih paketića za decu koja se leče u „Tiršovoj“ i za štićenike Centra u Zvečanskoj ulici.


Sastanak sa ambasadorima zemalja Kvinte nije bio ni hitan, ni vanredan\nOdržan na poziv Dodika\nNakon sastanka srpskog člana Predsjedništva BiH Milorada Dodika sa ambasadorima zemalja Kvinte koji su u zgradu Predsjedništva BiH u Sarajevu došli na njegov poziv, pojedini sarajevski mediji pokušali su da obmanu i dezinformišu javnost objavljivanjem raznih neistinih informacija.\nTako se neki od njih objavili da su ambasadori zemalja Kvinte pozvali srpskog člana Predsjedništva BiH na, kako su naveli, vanredni sastanak u zgradu Predsjedništva BiH nakon zaključka zvaničnika Republike Srpske da njeni predstavnici u zajedničkim institucijama BiH obustave rad na odlučivanju o bilo kojem pitanju iz nadležnosti organa BiH dok ne bude usvojen zakon o Ustavnom sudu BiH u čijem sastavu ne bi bilo stranih sudija.\nPojedini mediji su objavili da je sinoćnjem sastanku sa ambasadorima zemalja Kvinte prisustvovao i predsjednik SDS-a Mirko Šarović, što, takođe, nije istina.\nSrna je objavila da je sinoćnji sastanak u Predsjedništvu BiH u Sarajevu sa ambasadorima zemalja Kvinte održan na poziv srpskog člana Predsjedništva BiH koji je htio da ih upozna o stavovima zvaničnika Republike Srpske nakon odluke Ustavnog suda BiH u vezi sa Zakonom o poljoprivrednom zemljištu Srpske.\nDodik je pozvao ambasadore SAD, Velike Britanije, Francuske, NJemačke i Italije da dođu na sastanak u zgradu Predsjedništva BiH i oni su se odazvali njegovom pozivu.\nNakon tog sastanka, koji nije bio ni vanredni ni hitni, kako su pojedini sarajevski mediji izvještavali, srpski član Predsjedništva BiH priredio je radnu večeru za ambasadora Ruske Federacije u BiH Petra Ivancova tokom koje ga je, takođe, upoznao o stavovima zvaničnika Republike Srpske nakon odluke Ustavnog suda BiH u vezi sa Zakonom o poljoprivrednom zemljištu Srpske.\nZaključak najviših zvaničnika Republike sa sastanka održanog 12. februara u Banjaluci jasno kaže da predstavnici Srpske u zajedničkim institucijama BiH obustavljaju rad na odlučivanju o bilo kojem pitanju iz nadležnosti organa BiH dok ne bude usvojen zakon o Ustavnom sudu BiH u čijem sastavu ne bi bilo stranih sudija.\nOvaj zaključak biće potvrđen na posebnoj sjednici parlamenta Narodne skupštine Republike Srpske, koja će biti održana u ponedjeljak, 17. februara.\nOvi zaključci su samo jednoglasan odgovor zvaničnika Republike Srpske na odluku Ustavnog suda BiH da je član 53 Zakona o poljoprivrednom zemljištu Srpske kojim je propisano da poljoprivredno zemljište koje je javno dobro, odnosno državno vlasništvo, po sili zakona postaje vlasništvo i posjed Srpske u suprotnosti sa Ustavom BiH, odnosno da je Ustavni sud utvrdio da je riječ o isključivoj nadležnosti BiH u regulisanju pitanja državne imovine.\nPrema ocjenama eminentnih pravnih stručnjaka, ovakva odluka Ustavnog suda BiH predstavlja grubo kršenje Dejtonskog mirovnog sporazuma i umjesto da ispunjava svoj primarni zadatak - zaštitu ustavnih odredaba, Ustavni sud BiH uzima sebi za pravo da mijenja ustavnu strukturu BiH koja je utvrđena Dejtonskim sporazumom u omjeru 49 odsto teritorije Republici Srpskoj, 51 odsto Federaciji BiH.


Radna etika – Svetski omladinski talas\nOd samog osnivanja organizacije, osnovni ciljevi ljudi koji su je činili jeste produbljivanje i poboljšanje odnosa između naših i stranih studenata i predstavljanje Beograda i Srbije u što boljem svetlu. Ali da bi ovako nešto bilo moguće ostvariti, potrebno je bilo imati fantastičan tim koji bi ulagao svoje vreme, snove i ideje u formiranje a zatim i ostvarenje projekta.\nTim je stvoren i na istim principima funkcioniše do danas. Koji su to principi i šta je to što nas čini uspešnima?\nOno što nas sve povezuje jesu pre svega motivacija, entuzijazam i ljubav prema volontiranju, prema nesebičnom davanju sebe zarad ispunenja ciljeva. Profesionalnost, odgovornost, preciznost, i efikasnost su principi kojima se članovi SOT-a vode prilikom svog aktivnog rada. Mogućnosti za profesionalno usavršavanje u omladinskom nevladinom sektoru i upoznavanje sa radom u oblasti omladinskog aktivizma jesu svakako ono što naša organizacija nudi radom u istoj.\nKažu da dobar tim ne može postojati bez dobrih međuljudskih odnosa u istom i upravo je asertivan način komunikacije onaj na kom se komunicira u okviru SOT-a. Inovativnost, sveže ideje i inicijativa je ono što smatramo važnim osobinama mladih danas i zato se trudimo se da ih ohrabrujemo da se ne plaše da istupe iz mase i brane svoje ideje, traže rešenja za probleme koje su uvidele i postanu ličnosti koje će ovaj svet učiniti boljim mestom za život.\nIskustvo u timu Svetskog omladinskog talasa znači podići sopstvene kapacitete za lestvicu više, razviti lične i profesionalne veštine i znanja i steći prijatelje kroz rad i zabavu. Rad u jednom zdravom, ambicioznom i kvalitetnom okruženju je onaj koji briše sve granice, koji otvara nove horizonte i pretvara vas u najbolju moguću verziju sebe.


Evropska unija (EU) prvo treba da donese odluku o liberalizaciji viza Kosovu, a tek onda da razmisli da li može da ima neku ulogu u dijalogu Kosova i Srbije, izjavio je 9. marta predsednik Kosova Hašim Tači (Hashim Thaci) na konferenciji za novinare.\n"To je moj stav koji ću da poštujem. Najpre vize, pa onda neka vide da li imaju potencijalne sposobnosti da organizuju nešto oko dijaloga Kosova i Srbije. Ukoliko oni traže dijalog a Kosovo drže izolovanim, moj odgovor njima je negativan", dodao je Tači.\nOn je ponovio sada da Sjedinjene Države imaju vodeću ulogu u procesu dijaloga Kosova i Srbije.\nJoš jednom se usprotivio imenovanju Miroslava Lajčaka za specijalnog izaslanika EU za dijalog Kosova i Srbije, navodeći da nije kredibilan za taj proces jer kao ministar spoljnih poslova Slovačke nikada nije učinio ni najmanji napor za priznanje Kosova.\n"Jedan izaslanik čija država nije priznala Kosovo, poverenje Kosova u njega je nula, posebno nakon što nije održao obećanje da će podržati članstvo Kosova u UNESCO a na kraju je glasao protiv", kazao je Tači.\nTači je konferenciju za novinare sazvao nakon što je održao niz sastanaka sa liderima političkih partija na Kosovu, a koje je obavestio o sastanku sa predsednikom Srbije, Aleksandrom Vučićem u Vašingtonu.\nSastanku se jedino nije odazvao premijer Kosova Aljbin Kurti, iako je njegov ured, kako je kazao Tači, potvrdio u petak da učešće.\n"Sastaću se sa njim kada bude mislio da je u interesu da se sastane, ali Kosovo nema vremena za gubljenje", poručio je Tači.\nKako je za RSE potvrđeno iz ureda premijera, prvi razlog je što je u Skupštini Kosova danas govorila preživela seksualnog nasilja tokom rata na Kosovu, Vasfija Krasnići-Gudman (Vasfije Krasniqi Goodman), "čijem je obraćanju trebao da prisustvuje i predsednik Kosova a ne da u to vreme organizuje odvojene sastanke kako bi zavadio".\nDrugi razlog je, dodao je Kurti, što je predsednik sazvao sastanke sa liderima partija, i da kao lider Samoopredeljenja nema "ni interes a ni spremnosti da se sastane sa aktuelnom predsednikom".\n"Sastaćemo se drugog dana kada završi sa partijama", dodao je Kurti.\nKurti je prošle nedelje, nakon Tačijevog povratka iz SAD sam pozvao Tačija na sastanak a radi koordinacije spoljne politike u vezi dijaloga sa Srbijom, kojem se Tači nije odazvao.\nKurti veruje da njemu pripada ustavna dužnost da rukovodi procesom dijaloga.\nInače lider Alijanse za budućnost Kosova Ramuš Haradinaj (Ramush), a koji je kazao da ga je Tači obavestio o poseti Vašingtonu, kao i o sastanku sa predsednikom Srbije Aleksandrom Vučićem a o mogućnosti brzog postizanja sporazuma Kosova i Srbije.\n"Nije bilo nekog dokumenta ili nekog konkretnog pitanja", kazao je Haradinaj, dodajući da mu je preneo da ukoliko se tretiraju teme kao što su teritorija ili korekcija granice, "taj proces će biti neuspešan pre nego što počne".\nHaradinaj je rekao da je predsedniku preneo i njegovu inicijativu o sazivanju dvodnevne konferencije sa političkim liderima a kako bi se usaglasili stavovi “u slučaju suočavanja Kosova sa Srbijom, a kako ne bi bilo podela”.\nTači se u jutarnjim satima odvojeno sastao sa liderom vladajućeg Demokratskog saveza Kosova Isom Mustafom, predsednikom opozicione Demokratske partije Kosova Kadrijom Veseljijem (Kadri Veseli) i drugima.\nNakon sastanka sa Mustafom, Tači je na Tviteru objavio da je sa njim imao "odličan sastanak", i da je dogovorena "jedinstvena pozicija po ključnim nacionalnim pitanjima".\n"Zahvalan g. Mustafi i i DSK što su uvek konstruktivni po pitanju izgradnje države", dodao je on.\nSa sastanka sa liderom DPK, Veseljijem, Tači je kazao da je ujedinjena pozicija između pozicije i opozicije “ključna za pitanja od nacionalnog interesa”.\nTači je na konferenciji za novinare saopštio da se sastao i sa liderima Srpske liste, te tom prilikom rekao da je "uloga srpske zajednice od posebne važnosti u izgradnji države i multietničkog društva i da je u interesu da svi radimo zajedno i u Skupštini, i Vladi, i na lokalnom nivou, kao što je bio slučaj do sada".


ŠUMADIJA - Gornji Milanovac: Rudnik dobija Vizitorski centar - Vesti iz Kragujevca i Šumadije - Pressek.rs\nGornji Milanovac: Rudnik dobija Vizitorski centar\nBy pressek, foto:pixabay/Peggychoucair Četvrtak, 5. septembar 2019.\nPredsednik opštine Gornji Milanovac Dejan Kovačević potpisao je ugovor sa ministrom trgovine, turizma i telekomunikacija Rasimom Ljajićem, za dodelu sredstava za projekat „Vizitorski centar Rudnik - centar razvoja turizma rudničkog kraja“.\nMinistarstvo trgovine, turzima i telekomunikacija opredelilo je sredstva u iznosu od 10 miliona dinara za planiranu izgradnju vizitorskog centra, a ove godine, finansira se prva faza izgradnje Centra.\n- Takođe, unapredila bi se infrastruktura područja i dobili bi se smeštajni kapaciteti koji odgovaraju i zahtevnijim turistima, kaže se u saopštenju iz opštine Gornji Milanovac.\nInače,pored smeštajnih kapaciteta, vizitorski centar na će raspolaganju imati i multifunkcionalnu salu koja se može izdavati u zakup za različite vrste događaja (kongresni turizam, organizacija seminara, obuka, konferencija...). U sklopu objekta planira se suvenirnica, gde će biti izlagani i prodavani autentični proizvodi rudničkog kraja, kao i poslovno-ugostiteljski objekat (podrum pića ili restoran).\nTagovi Gornji Milanovac Turizam\nGornji Milanovac: Protivgradna granata pala na ...\nVeliko nevreme, koje je u toku noći izmedju ponedeljka i utorka pogodilo pranjanski kraj, donelo je i dodatne probleme pojedinim meštanima jer im je protivgradna raketa pala na kuću ...\nOpština Knić biće domaćin 6. Evropskog takmičenja u ribolovu iz kajaka. Ovo je prvi put da se ova manifestacija organizuje u Srbiji, ali i regionu. U opštini Knić, na Gružanskom jezeru ...


Ulja za transmisiju menjače i diferencijale\nKarakteristike: Koncentrisani deterdžent savršeno uklanja masnoću i emulgira zagađenje. Zahvaljujući formiranju guste pene (efekt snežnog pokrivača), uklanja masne i uljane mrlje, smog i čestice zemlje, čisteći i dodajući sjaj površinama. Lako se pere, ne začepljuje filtere, mlaznice i pumpe, njegova sposobnost da formira penu ostaje nepromenjena čak iu tvrdom i soli bogatom vodom. Može se koristiti u instalacijama sa lukom za nanošenje pene ili upotrebom odgovarajućeg prskalice.\nNačin primene: Ako se proizvod koristi u automatskim instalacijama, dozator treba uvesti u razblaženi proizvod (5-10 delova vode). Kada koristite prskalicu, rastvorite se u razmeri od 1 do 25-30, a zatim, zadržavajući pritisak na 5-8 atmosfera uz konstantnu vezu sa kompresorom, rastvor nanosite ravnomerno na telo dok se potpuno ne pokrije penom.\nUpozorenja: Jer alkalni proizvod, preporučuje se da se koristi u hladu na hladnim površinama, posebno u letnjem periodu. Sa koncentrovanim rastvorom da bi se izbegao dugotrajni kontakt sa aluminijumom i njegovim legurama.


Zadovoljni postignutim rezultatima - Glas Podrinja\nODRŽANA MEDIJSKA PROMOCIJA PROJEKTA “INKLUZIJA KROZ PODRŠKU OBRAZOVANjU”\nEvropska unija je finansirala projekat sa preko 181 hiljade evra, a opština Koceljeva učestvuje sa više od 20 hiljada. dugoročni cilj ove opštine da Romi ne budu samo korisnici socijalnih pomoći, već da sami privređuju i budu poreski obveznici, da daju u budžet opštine i države, a ne da iz budžeta samo uzimaju\nNakon 18 meseci realizacije, 19. juna, završava se projekat “Inkluzija kroz podršku obrazovanju” koji je za ciljnu grupu imao romsku decu i mlade. Projekat, koji sprovodi lokalna samouprava u partnerstvu sa OŠ “Mića Stanojlović” i udruženjem građana “Centar za razvoj i demokratiju Roma Koceljeve”, vredan je nešto više od 201,5 hiljada evra. Obrazovna inkluzija Roma je postavljena kao prioritet, a članovi projektnog tima su, sumirajući rezultate, izrazili zadovoljstvo postignutim rezultatima.\n–Najznačajniji ciljevi ovog projekta su poboljšanje kvaliteta obrazovanja i obezbeđivanje materijalnih uslova za obrazovanje romske dece kao i omogućavanje povratka u obrazovni sistem romskoj deci koja su napustila školovanje. Evropska unija je finansirala projekat sa preko 181 hiljade evra, a opština Koceljeva učestvuje sa više od 20 hiljada. Ova opština je još početkom 2007. godine integracijom predstavnika romske populacije u organe vlasti na lokalnom nivou prepoznala potrebu da kreiranjem lokalne politike pruži znatno veću podršku socijalno ugroženom romskom stanovništvu u poboljšanju njihovog položaja. U tom cilju pristupilo se donošenju planskih dugoročnih i srednjoročnih dokumenata, a takođe je realizovano nekoliko projekata- rekao je Radovan Ranisavljević, načelnik Odeljenja za opštu upravu i javne službe u lokalnoj upravi i dodao da je najviše aktivnosti, odnosno projekata realizovano u oblasti obrazovanja i stanovanja.\n–To je zato što smatramo da je osnova svega i brže rešavanje problema u drugim oblastima obrazovanje. Obezbedili smo uslove školovanja ne samo romske već i srpske dece u školi u Draginju rekonstrukcijom objekta, potpun obuhvat romske dece predškolskim, osnovnim i srednjim obrazovanjem, a smanjeno je i osipanje romske dece iz obrazovnog sistema i poboljšan uspeh. Svi učenici romske nacionalnosti imaju besplatan prevoz u osnovnu i srednju školu, kao i besplatne udžbenike i užinu - izjavio je Ranisavljević na medijskoj promociji projekta.\nOn je istakao da je dugoročni cilj ove opštine da Romi ne budu samo korisnici socijalnih pomoći, već da sami privređuju i budu poreski obveznici, da daju u budžet opštine i države, a ne da iz budžeta samo uzimaju.\nKoceljevačka opština se nalazi u društvu manjeg broja opština u Srbiji u kojima se ovi projekti sprovode više nego uspešno. Govoreći o devetogodišnjoj saradnji sa lokalnom samoupravom Ljiljana Josić, menadžer projekta, istakla je da opština ima kvalitetan projektni tim, te da ovaj projekat pokazuje brze, dobre rezultate.\n–To je ono na čemu svi mi koji se bavimo ovim poslom moramo lobirati da uđe u sistem obrazovanja. Neophodno je da ministarstvo prosvete prepozna značaj i postignute rezultate i da uđe u redovan sistem. Ono na šta sada Koceljeva stavlja akcenat je upis i završetak srednje škole Roma. Pomak je značajan već sada. Imamo trenutno 26 dece redovno u srednjoj školi, a do pre nekoliko godina bilo ih je samo sedam. Kroz projekat je u školi u Draginju kompletno renovirana sala za fizičko i svlačionice i opremljena osnovnom opremom. Takođe je projekat išao i u pravcu materijalnog obezbeđivanja dece. I mislim da je ovaj projekat zaokružio brigu o detetu kao učeniku - smatra Josić koja je ovom prilikom podsetila na gubitak značajnog člana tima, iznenada preminulog Zorana Petrovića, koji je mnogo učinio ne samo za romsko već i za neromsko stanovništvo u Draginju.\nNeretko se dešavalo da prethodnih godina romska deca napuštaju školovanje već u petom razredu, da odlaze u inostranstvo pa se nakon određenog perioda ponovo vraćaju, te da se tada javljaju poteškoće u nastavku školovanja zbog propuštenog gradiva.\n–Tražili smo način kako da pomognemo tim učenicima i rešenje smo videli upravo u projektnim aktivnostima. Ovaj projekat im je omogućio dodatni rad sa mentorom, sa prosvetnim radnikom u produženom boravku gde su oni kroz dodatne lekcije nadoknađivali propušteno gradivo, dolazili spremni za nastavu jer su imali pomoć u izradi domaćih zadataka. Na taj način smo ih držali u školi, smanjivao se broj izostanaka i sprečavalo njihovo osipanje zbog neuspeha. Kao rezultat koji smo postigli, a koji nismo odmah prepoznali kao cilj jeste rad na prevenciji maloletničkih brakova. Dugo godina je bila praksa da nam se učenice već u šestom-sedmom razredu udaju i prekidaju školovanje. Na ovaj način mi smo tu praksu potpuno iskorenili. Već sedam godina nismo zabeležili nijedan slučaj maloletničkog braka, što je za nas veoma značajno kao jedan od ciljeva koje projekat nije video, ali se on u međuvremenu desio - napomenula je pomoćnik direktora OŠ “Mića Stanojlović” i rukovodilac područne škole u Draginju Dragana Đurić.


Legende u Atini: Košarkaši Partizana izlaze na megdan grčkom velikanu\nKošarkaši Partizana doputovali su u Atinu gde ih očekuje učešće u spektaklu koju organizuje Panatinaikos.\nPored toga, kako se navodi na sajtu grčke ekipe, "zeleni" planiraju da predstave ekipu za predstojeću sezonu. Očekuje se dolazak i selektora naše košarkaške reprezentacije Aleksandra Đorđevića, koji je novi strateg Panatinaikosa.\nPored njega za Grke će nastupati i Miroslav Raduljica i Ognjen Kuzmić koji pristižu na spektakl nakon obaveza na Eurobasketu gde su zauzeli četvrto mesto. U Atini ih već očekuje Saša Pavlović.\nVicešampion Srbije će imati težak zadatak i jako dobru pripremnu utakmicu za predstojeću sezonu koju "parni valjak" počinje 2. oktobra na gostovaju u Valjevu, ekipi Metalca.\nNovi trener crno-belih, Petar Božić, na raspolaganju ima podmlađen tim i sigurno po kvalitetu nije spreman da se nosi sa velikim Panatinaikosom. Međutim, u ovoj utakmici "klinci" će se čeličiti.\nTreneru Božiću na raspolaganju je Nikola Pešaković koji je kod Vlade Jovanovića počeo da igra u prvom timu, ali ga je teška povreda koju je doživeo odvojila od terena. Od igrača koji su na pripremama od početka sa crno-belima, u Atini neće biti povređenog Mihajla Andrića.


NACRT IZMENA ZAKONA O INSPEKCIJSKOM NADZORU\nŽelimo da privrednici i inspekcije budu partneri i da se suštinski unapredi ambijent poslovanja, koji će pogodovati onima koji su dobri da budu još bolji, a protiv nelojalne konkurencije, rekla je državna sekretarka za državnu upravu i lokalnu samoupravu Vidosava Džagić.\nOna je u Subotici predstavila Nacrt izmena zakona o inspekcijskom nadzoru koji, po njenim rečima, predviđa:\nuvođenje principa preventive, odnosno preventivnog nadzora,\nzatim sistema planiranja kontrola na bazi procene rizika,\ninformacionog sistema sa podacima o svim dosadašnjim kontrolama,\nzatim koordinacije inspekcijskog nadzora, kao i\nobuhvat kontrole neprijavljenih i nergeistrovanih pravnih lica.\nDžagić je konstatovala je da su do sada najčešće kontrolisani oni koji su bili "dobri đaci", odnosno oni koji su sve svoje obaveze izmirivali i radili u skladu sa zakonom.\nPored toga, prema njenim rečima, na nacionalnom nivou postoji 36 inspekcija u 12 ministarstva, uz republičke, pokrajinske i lokalne inspekcije, dok se u više od 1.000 dokumenata primenjuje reč inspekcija.\n"Onda je potpuno jasno da se pojedini privrednici prvi put susreću sa pojedinim zakonskim propisima onda kad mu dođe inspekcija i izrekne kaznu. Mi želimo da se taj sistem promeni", rekla je Džagić.\nKoordinacija kontrola, prema njenim rečima, ide u pravcu da pet inspekcija ne posećuje jedno pravno lice, koje ima pet zaposlenih, u toku pet dana, tražeći iste ili slične podatke koje kontrolišu.\n"Mi želimo da privrednici i inspekcije budu partneri, da se suštinski unapredi ambijent poslovanja koji će pogodovati onima koji su dobri da budu još bolji, a oni koji nisu zavredili da budu učesnici na tržištu, da se sa tržišta sklone i ne budu nelojalna konkurencija onima koji rade, koji sve svoje obaveze izmiruju i prihoduju sredstva u budžet. Ali ne od kazni, nego po osnovu održivog rasta i razvoja", rekla je Džagić.\nGovoreći o obuhvatu kontrole neprijavljenih i neregistrovanih pravnih lica, ona je rekla da će ovim zakonskim rešenjem to biti omogućena inspekcijska kontrola nelegalnih objekata, što do sada nije bio slučaj, pošto inspekcija nije imala jasno definisane nadležnosti u ovoj sferi.\nŠto se tiče planiranja inspekcijskog nadzora, on će po njenim rečima biti realizovan na bazi procene rizika, gde je utvrđeno pet nivoa rizika, i u zavisnosti od oblasti kontrole.\n"To nikako ne znači da ne postoje kontrole koje su neplanirane, nenajavljen, koje se rade po prijavi. Ali želimo da se uredi sistem i da inspekcije, bez obzira koliko ih ima, imaju najmanji zajednički sadržalac - jednako postupanje. Da ono bude jasno, transparentno i predvidivo za privredne subjekte", rekla je Džagić.\nOna je dodala da novi zakon predviđa uspostavljanje informacionog sistema za podršku planiranju na bazi procena rizika, koja će sadržati sve informacije o prethodnim inspekcijskim kontrolama, različitih vrsta i sa različitih nivoa.\nDžagić napominje da se uporedo sa izradom zakona radi i na rešenjima podzakonskih akata, da se očekuje njegovo usvajanje do kraja godine, s tim da će imati odloženo dejstvo do juna naredne godine, dok ne bude završena izrada informacionog sistema i povezivanje inspekcija, kao i obuka inspektora.\nOna je dodala da postoje velike razlike u modernizaciji među samim inspekcijama, te da postoji inspektori sa nedovoljno znanja, kompetencije i stručnosti za obavljanje posla, odnosno da se njihova znanja ne inoviraju.\nInicijativa za izmenu ovog zakona potekla je od privrednika, koji su ocenili da je to jedna od tri komponente za unapređenje ambijenta poslovanja.\nPredsednik Regionalne privredne komore Subotica Slobodan Vojinović smatra da inspekcije treba da funkcionišu kao sistem, nezavisno od toga ko je na vlasti, s tim da uvid u njihov rad imaju i privrednici.\n"Pokazalo se u praksi da je svaki zakon koji je na ovaj način pripremljen imao svoju vrednost i logistiku za sprovođenje", rekao je Vojinović novinarima.\nPredstavnik ove agencije Milan Stefanović rekao je, između ostalog, da su u radu na izmenama zakona trudili da sve dobre inspekcijske prakse i međunarodne standarde pretoče u tekst ovog zakona.\n"Kod nas inspekcije nisu sistemski reformisane, za razliku od niza drugih zemalja, uključujući i zemlje u okruženju i zemlje bivšeg istočnog bloka, tako da je bila neophodna njihova reforma i standardizacija", rekao je Stefanović.


Foto: N.N. | Počeli pregovori sa Vladom RS: Sindikalci traže da najniža plata u RS bude 750 KM\nDajana Vujatović 23.11.2021 16:08\nBANJALUKA - Ono što očekujemo od Vlade Republike Srpske i o čemu smo danas razgovarali je povećanje plata radnicima kojima je Vlada RS direktno poslodavac, pregovori se nastavljaju ali i pitanje koje nas najviše zanima je podizanje iznosa najniže plate kao bi zaštiti najugroženije radnike.\n"Tražimo da najniža plata bude u iznosu potrošačke korpe osnovnih životnih namjernica za četveročlanu porodicu, a to je oko 750KM. To je naš zahtjev i do 6. decembra bi trebali imati konačan dogovor oko iznosa najniže plate", kazala je Mišićeva, ističući da je premijer rekao da će to biti daleko više od svih drugih povećanja, ali da se boji da neće moći ispuniti ovaj zahtjev sindikata.\n"Po ovom osnovu Vlada bi se u budžetu za narednu godinu odrekla oko 80 miliona KM koji bi bili usmjereni za povećanje zarada radnicima u Republici Srpskoj", saopšteno je iz Vlade Srpske.\n"Tu je i 25 miliona KM na ime rasterećenja i smanjenja parafiskalnih nameta, a kada se sve sabere to je blizu 80 miliona maraka. Poslodavci se u ovom trenutku nisu odrekli ni jedne jedine marke", kaže Mišićeva.\n"Takva vrsta dogovora između Unije udruženja poslodavaca i Vlade RS, bez prisustva Saveza sindikata RS, je potpuno neprihvatljiva i sramna za radnike u Republici Srpskoj, jer će takvom odlukom radnici u Srpskoj dobiti povećanje plate u iznosu od mizernih 14 do 22 КM", kazala je Mišićeva.\n"I ako je to jedino povećanje i onda je to sramotno malo, jer su troškovi života visoki i standard radnika izuzetno težak tako da to znači skoro ništa", zaključila je Mišićeva.\nSaša Trivić, predsjednik Unije udruženja poslodavaca RS, istakao je da Sindikat "fulao" temu, jer kako kaže niti je zadatak Vlade RS da povećava plate radnicima, niti je ovo povećanje plata na račun kako je sindikat shvatio.\n"Ovo je dogovor Vlade i Unije iz 2017. godine uz stalno smanjene oporezivanja rada na način da to što se smanjuje pređe u plate radnika, tako da ne vidim zašto se Sindikat buni", kazao je Trivić.\n"Naravno da očekujem da će poslodavci uz ovo i sa svoje strane obzirom da su to njihovi radnici povećati još za neki iznos plate radnicima. Prema tome ovo je za nas dobra mjera a to što sindikat misli da Valda treba da plaća radnike to je njihov problem", zaključio je Trivić.


Crna Gora upala u finansijsku krizu\nPodgorica -- Crna Gora duguje skoro milijardu i po evra, što je nešto manje od polovine njenog bruto domaćeg proizvoda BDP.\nViše od milijardu evra, što je trećina BDP-a, se odnosi na spoljni dug, a Vlada podiže novi kredit kod Svetske banke od 59,1 miliona evra.\nOvi podaci ukazuju na trend ubrzanog rasta državnog duga, pa i u samom Ministarstvu finansija priznaju da su upravo visok nivo javnog duga i njegov dalji rast među glavnim faktorima rizika za domaću ekonomiju, prenosi Radio Slobodna Evropa RSE.\nCrna Gora je krajem septembra prošle godine realizovala prvu emisiju evroobveznica, kojima je prikupila 200 miliona evra. Rok za izmirenje tog duga je pet godina, a u međuvremenu će se u godišnjim ratama otplaćivati kamata koja će ukupno biti skoro 80 miliona evra. Kada se dodaju ostali transakcioni troškovi suma se penje za još nekoliko miliona.\nPočetkom aprila Crna Gora se ponovo, zbog servisiranja prethodnih dugovanja i krpljenja budžetskih rupa, na međunarodnom tržištu kapitala zadužila za još 180 miliona evra. Novac je ponovo pozajmljen na pet godina, a kamate će, samo za ovu pozajmicu, koštati više od 65 miliona evra.\nSada je objavljeno da je Svetska banka, shodno dogovoru Vlade i ove finansijske institucije s kraja juna ove godine, odobrila još 59,1 miliona evra.


uskoro-nova-vozila-za-prevoz-skolske-dece-do-jula-u-beograd-stiz | Vesti | Porodica\nUskoro nova vozila za prevoz školske dece: Do jula u Beograd stiže 12 žutih autobusa 0 Podeli PODELI TWEET POŠALJI E-MAIL\nUskoro nova vozila za prevoz školske dece: Do jula u Beograd stiže 12 žutih autobusa\n25.02.2017. / 11:00\nOd septembra sledeće godine beogradski đaci imaće obezbeđen prevoz do raznih ustanova čime će se poboljšati celokupan kvalitet saobraćaja.\nGradonačelnik Beograda Siniša Mali prisustvovao je u JKP GSP "Beograd" potpisivanju ugovora o nabavci 12 novih autobusa za prevoz školske dece. Ugovor su potpisali direktor gradskog prevoznika Željko Milković i direktor preduzeća "Autobus" Robert Vrhovski.\nSiniša Mali je rekao da GSP prvi put u istoriji nabavlja 12 školskih autobusa koji su namenji samo za prevoz dece.\n"Prevoz dece je usluga koju mi godinama unazad nudimo, ali prvi put će to biti posebni autobusi sa video-nadzorom, pojasevima na svakom sedištu, klima-uređajima, tako da su u potpunosti prilagođeni deci. Biće u žutoj boji koja je karakteristična za ceo svet. Tako ćemo prvi put u našem gradu imati autobuse samo za decu. U ovom trenutku GSP deset vozila koristi za prevoz dece i povlači ih iz redovnog saobraćaja, a kada budemo dobili ovih 12 autobusa, oni će biti vraćeni na ulice. Vozila će stizati sukcesivno, po četiri u maju, junu i julu, tako da će do nove školske godine svi biti u Beogradu", naglasio je Mali i dodao da autobuse proizvodi domaća kompanija, čime se podstiče razvoj domaće privrede.\nKomitet za bezbednost saobraćaja savetuje: Dve ključne stvari kako da povećate bezbednost dece u automobilu\nPrema njegovim rečima, Grad Beograd vodi računa o deci, naročito onoj koja žive u prigradskim naseljima, kojima je škola daleko.\n"Ovo je i deo napora da konsolidujemo GSP. U 2015/2016. godini kupljeno je 55 autobusa, a pre desetak dana potpisan je ugovor za nabavku 30 zglobnih autobusa, čija se isporuka očekuje u drugoj polovini godine. GSP polako staje na noge", naglasio je Mali i apelovao na građane da kupuju karte za vožnju u gradskom prevozu.\nMilković je naveo da su u pitanju veoma bezbedni autobusi za decu, naročito zbog toga što imaju bezbednosne pojaseve, uočljivu žutu boju, biće posebno označeni, a imaće i rotaciju.\n"Ta vozila ćemo koristiti i za prevoz đaka do raznih ustanova, a njihovom nabavkom ćemo sigurno poboljšati kvalitet saobraćaja", objasnio je Milković i dodao da vozila imaju Ivekovu šasiju, a proizvodi ih preduzeće "Feniksbus" iz Novog Sada.\nDirektor "Feniksbusa" Dejan Divljak izrazio je zadovoljstvo što će to preduzeće proizvodnjom midibuseva učestvovati u razvoju školskog prevoza u Beogradu.\n"Veoma nam je drago", dodao je, "da poslujemo sa domaćim prevoznicima kao što je GSP "Beograd"" i obećao da će autobusi biti isporučeni u rokovima koji su definisani ugovorom.\nPotpisivanju ugovora prisustvovao je i vršilac dužnosti sekretara za javni prevoz Uglješa Mitrović.\nAutobus deca Učenici Školsko dete Prevoz škola Beograd


Napredni I Hibridni Video Nadzor U Velikoj Rezoluciji | Portal VideoNadzor.net\nAnalogna HD tehnologija omogućuje prenos video signala u megapiksel rezoluciji putem standardnog koaksijalnog kabla. Interesantni su Trybrid DVR snimači na koje korisnici mogu kombinovano povezivati AHD kamere, CCTV kamere i IP kamere. Na ovaj način, pružena je mogućnost kombinovanog korišćenja različitih tehnologija u odabiru kamera, u skladu sa specifičnim potrebama i planiranim budžetom.\nDistributeri profesionalne video nadzor opreme u domenu hybrid video nadzor tehnologije na raspolaganju su vam za pokretanje saradnje ukoliko ste sistem integrator, a ukoliko ste krajnji korisnik možete im se obratiti za sve informacije o aktuelnoj tehnologiji, proizvodima, promocijama i specifičnim rešenjima za koje imate interesovanje. Od distributera možete dobiti i pravu preporuku za sistem integratora koji vam može kvalitetno i pouzdano instalirati sistem i obučiti vas za korišćenje istog.\nSistem Integratori, odnosno licencirane, iskustveno-pouzdane firme koje se bave direktnom prodajom prema krajnjim korisnicima, kao i pratećom instalacijom, setovanjem i puštanjem sistema u rad – Na raspolaganju su vam ukoliko ste u potrazi za konkretnim hybrid video nadzor sistemom koji je u skladu sa vašim potrebama i budžetom. Kontaktirajte sistem integratore koji posluju u vašoj neposrednoj blizini i raspitajte se detaljnije o željenom sistemu, cenama i uslovima kupovine.


Izmene saobraćaja zbog vašara -\nTokom održavanja vašara u Aleksincu 27. oktobra u Ulica Vojske Jugoslavije, odnosno deonica od takozvane Kožare do mosta, biće potpuno zatvorena za saobraćaj u oba smera. Shodno tome, biće zabraneno i skretanje desno iz jednosmerne Ulice Dušana Trivunca i skretanje ulevo iz Ustaničke, a Ulica majora Tepića biće slepa. Ova odluka doneta je na današnjoj sednici Saveta za bezbednost saobraćaja u opštini Aleksinac.\nSavet je dao saglasnost i na novi režim odvijanja saobraćaja na delu puta Tešica-Veliki Drenovac. Zbog sanacije kolovoza na deonici od mosta na reci Turiji u Tešici do pružnog prelaza, saobraćaj će se od sutra, pa u narednih 20 dana, odvijati otežano. U tom periodu vršiće se naizmnično privremeno propuštanje putničkih vozila, dok će se teretni saobraćaj odvijati preko Bankovca. U danu kada se postavlja asfaltni sloj celokupni saobraćaj obavljaće se zaobilazno preko sela Bankovca.\nPrevious Post:U nedelju počinje lovna sezona\nNext Post:Vreme odlaže setvu pšenice


Narodnjaci rešenja protiv zagađenja vazduha nudili još januara - juGmedia\nNarodnjaci rešenja protiv zagađenja vazduha nudili još januara\nNarodna stranka optužuje naprednjački režim da svojom nekompetentnošću, kako tvrde, ugrožava živote građana Niša.\nKao i svake godine, kažu narodnjaci, naprednjačku vlast je iznenadilo dramatično povećanje zagađenja vazduha koje sa sobom donosi zima i sezona grejanja. Nadležni organi su tek tokom novembra formirali Radnu grupu koja se ozbiljno bavi ovim problemom. Koordinator ove grupe je pomoćnik gradonačelnika Niša Goran Milosavljević, koji za sebe kaže da nije stručan za ovu oblast.\n“Podsećamo da je Narodna stranka još januara insistirala na tome da struka treba “dati svoje predloge za dugoročno rešenje zagađenja u našem gradu.” Sekretarka za zaštitu životne sredine Ivana Krstić kaže da će prvi zadatak ove grupe biti izrada katastra lokalnih zagađivača, koji treba da pokaže ko su najveći zagađivači. Podsećamo da je Narodna stranka još januara zahtevala da se “sačini katastar zagađivača na osnovu koga ćemo imati precizne lokacije i intenzitet svih zagađivača.” Krstićeva kaže da je cilj da sve kotlarnice u skorije vreme budu prebačene sa mazuta i uglja na gas. Efekti ranijih aktivnosti ali i sve ono što bude uradila Radna grupa, mogli bi da se osete tek sledeće zime. To i jeste problem. Podsećamo da je Narodna stranka još januara insistirala na tome da je to “posao koji se mora završiti do početka (ove) grejne sezone”, navodi se u saopštenju Narodne stranke.\nU ovoj stranci navode da se sve više građana isključuje sa JKP Toplana zbog prevelikih računa za grejanje i prelazi na jeftinije izvore energije koji zagađuju životnu sredinu.\n“Narodna stranka insisitira na subvencijama kojima bi se građanima omogućilo jeftinije grejanje preko JKP Toplana. Naravno, pomenute subvencije jesu velike, zbog čega je Narodna stranka predložila da se do potrebnih sredstava dođe smanjenjem subvencija privatnih medija, racionalizacijom ili ukidanjem gradskih opština, ukidanjem Komunalne milicije, sprečavanjem nepotrebnog popločavanja Trga kralja Milana i sličnim uštedama.”, zaključuje se u saopštenju.\nVozilo za tuđe potrebe ispred Leskovačkog kulturnog centra\nOpozicija: Zašto se plašite rasprave? – Gradonačelnik testira izdržljivost opozicije\nLESKOVAC - Današnje zasedanje Skupštine grada Leskovca "pretilo" je da po dužini trajanja uđe u Ginisovu knjigu rekorda jer je gradonačelnik Goran…


MINIMALAN PORAZ NA”KARAĐORĐU” – FK Napredak\nMINIMALAN PORAZ NA”KARAĐORĐU”\nU derbiju na prolećnoj premijeri Vojvodina je stigla do pobede, a odlučio je gol Simića u 53. minutu. Posle odlične asistencije, odnosno centaršuta Lazarevića, Simić je nadskočio Stefana Jovanovića i glavom zakucao loptu u mrežu za konačnih – 1:0.\nPuno problema gostujućoj odbrani stvarao je naš bivši igrač Vukadinović, sredinom prvog poluvremena, pošto ga je proigrao Čović, sa desetak metara tukao je za malo iznad gola. Uzvratio je kapiten Marjanović, pokušao direktno iz kornera da matira Rockova, ali otišla je lopta preko gola. Imali smo potom još dva prekida, ali ni Marjanović, ni Đuričković nisu uspeli da nadmudre golmana Vojvodine.\nPrvi dobar napad u nastavku derbija domaći su krunisali pogotkom. Na isteku sata igre Napredak je krenuo u ofanzivu, imao dvominutnu opsadu gola Rockova, ali bez željenog efekta, mada je akcija po desnoj strani, kada su kombinovali Đuričković i Stefan Jovanović delovala obećavajuće. A, onda, u 72. minutu Kerkez, koji je do tog trenutka odigrao bez greške, je na nepropisan način zaustavio Vukadinovića i dosuđen je penal za Vojvodinu – prvi! Loptu je na belu tačku namestio Matić, ali „pročitao“ ga je golman Vasiljević. Iz VAR sobe su intervenisali, pošto je Stefan Jovanović ušao pre vremena u kazneni prostor i penal je ponovoljen. Odgovornost je na „popravnom“ preuzeo Zukić, ali viđena je još jedna fenomenalna intervencija Vasiljevića i ostalo je 1:0!\nI pet minuta kasnije čuvar Napretkove mreže je bravurozno intervenisao i osujetio Vukadinovića, a onda su gosti pokušali da anuliraju rezultatski zaostatak. U 87. minutu, iz skraćenog kornera kapiten Marjanović je tukao direktno na gol, ali siguran je bio Rockov, a u nekoliko navrata odbrana Voše je uspešno raščistila gužvu…\nPrevPrethodna vestI ZA KRAJ – BOMBA!\nSledeća vestSREĆAN DAN DRŽAVNOSTINext


Kad Njemac kaže da je grad čist kao da nije u CG - Vijesti.me\nKOMUNALNO TIVAT JOŠ RADI U TRI SMJENE\nDirektor Tonko Lukšić kaže da je tokom jula sakupljeno i na deponiju Možura kod Bara odloženo ukupno 1.075 tona komunalnog otpada, a u avgustu 1.150 tona. Naglasio je da je to za sedam odsto više nego lani u istom periodu. Edit\nSiniša Luković 1. septembar 2016, 19:40 ažurirano 8. februar 2019, 23:39\nRadnici Komunalnog preduzeća Tivat radili su u tri smjene tokom protekla dva mjeseca, kako bi grad zadržao epitet već godinama najčistijeg i najuređenijeg u Crnoj Gori po anketama turista.\n“Radi se još u tri smjene i po posebnom ljetnjem režimu koji podrazumijeva da svakodnevno radi pet velikih i jedan mini autosmećar, te po jedan autopodizač, kamion sa grajferom za zeleni i kabasti otpad, odnosno za sakupljanje sekundarnih sirovina”.\nIstakao je da je najveća satisfakcija kada od turista i posjetilaca Tivta čuje komplimente: “Jedan njemački turista nam je čak kazao da Tivat kao da uopšte ne pripada Crnoj Gori kada je čistoća u pitanju“.\nLukšić je posebno pohvalio saradnike - Vanju Đukića i Miloša Tripinovića. Tvrdi da su maksimalno dobro organizovali čišćenje grada i da će ih nagraditi za rad tokom avgusta, što je učinio i u julu.\nKomunalno preduzeće Tivat


Strateški Tokovi 2019 – FORST\nKonferencija Strateški tokovi 2019: Izbori za Evropski parlament i budućnost Evrope\nMeđunarodna konferencija Strateški tokovi 2019. – Izbori za Evropski parlament i budućnost Evrope u organizaciji Foruma za strateške studije (FORST) i pod rukovođenjem predsednika FORST-a dr Nevena Cvetićanina se održala u Beogradu u petak 14. juna 2019. godine.\nZaključci konferencije i najvažniji delovi izlaganja gostiju konferencije mogu biti veoma korisni Republici Srbiji u formiranju budućih javnih politika u oblasti spoljne politike, evropskih integracija, bezbednosti i strateškog usmerenja Republike Srbije u budućim godinama.\nOve zaključke i najvažnije delove izlaganja gostiju dajemo u nastavku kao pregled najvažnijh momenata izlaganja gostiju u okviru tri panela konferencije. Oni izražavaju stavove gostiju i izlagača korisne za dalju analizu tokova unutar EU i odnosa između EU i Srbije i ne nužno uvek i stavove organizatora konferencije.\n“Izuzetno je bitno da sledeći predsednik Evropske komisije i sledeći komesar EU za proširenje imaju u svojoj agendi proširenje EU na Zapadni Balkan, a da li će to biti tako znaćemo nakon izbora novih evropskih organa u drugoj polovini godine”\nProf. dr Tanja Mišević, šefica Pregovaračkog tima za vođenje pregovora o pristupanju Republike Srbije Evropskoj uniji\nJohannes Jung, komesar za evropske integracije i vladavinu prava u Ministarstvu pravde i evropskih integracija Baden-Virtenberga\nDr Neven Cvetićanin, predsednik Foruma za strateške studije\n“Sada imamo ravnotežu velikih sila na Balkanu koje su se tu sudarile, ali na nekonfliktan način. Ne postoji sinergijski efekat Rusije i Kine na Balkanu već one često tu imaju suprostavljene ekonomske interese. Pitanje je koji mogu biti naši doprinosi Evropskoj uniji, a da nije samo reč o prihvatanju migranata. Smeši nam se uloga da budemo čuvari granica EU prema migrantima ”


Udruženje antifašista protiv izmene naziva Zrenjanina u Petrovgrad\nUdruženje antifašista Zrenjanina oštro se danas usprotivilo ideji o promeni naziva tog grada u Petrovgrad, koja je od strane lokalne samouprave kao inicijativa prosleđena Ministarstvu državne uprave i lokalne samouprave Srbije.\nZrenjaninski antifašisti saopštili su da je u pitanju "nedopustivo poigravanje s tekovinama antifašističke borbe" i da predstavlja "revizionizam i pokušaj poništavanja herojskih dela", prenosi Beta.\nGrad Zrenjanin inače nosi ime po narodnom heroju Žarku Zrenjaninu, koji je bio jedan od organizatora narodnog ustanka u Vojvodini i borio se protiv nacizma u Drugom svetskom ratu.\nUdruženje je dodalo da je Zrenjanin nekada bio jedan od tri najrazvijenija grada, a da danas "ekonomski posrće", te da promena imena ne bi trebalo da bude glavna tema.\n"Okupimo se oko ideje napretka, a ne ideje podela. Snažno kažemo – ne promeni imena grada Zrenjanina", piše u saopštenju.\nAktuelna vlast u Zrenjaninu, predvođena Srpskom naprednom strankom (SNS) na čijem je čelu predsednik Srbije Aleksandar Vučić, zatražila je mišljenje nadležnog ministarstva o zvaničnoj promeni imena.


Centralna banka BiH u opticaj ubacuje 2,5 milijarde novih KM – dijalogin.tv\nCentralna banka BiH u opticaj ubacuje 2,5 milijarde novih KM\nnovinar Objavljeno 07/02/2017\nCentralna banka (CB) BiH u narednom periodu u opticaj će ubaciti blizu 2,5 milijardi KM novih novčanica i kovanica!\nKako saznajemo, CB BiH je u julu i novembru prošle godine putem javnih natječaja sklopila ugovore sa dvije različite kompanije koje su dobile zadatak da izrade, odnosno iskuju velike količine konvertibilnih maraka u raznim apoenima.\nPrema detaljima tendera, najprije je u julu sklopljen oko šest miliona KM vrijedan ugovor s kompanijom “Oberthur Fiduciare Sas”, koja se bavi uslugama “izrade novčanica”, a onda u novembru i 2,627 miliona KM vrijedan ugovor s firmom “Royal mint”, koja, pak, treba da iskuje kovanice.\nU najkraćem, kada sav novac bude iskovan i odštampan, u opticaj će biti stavljeno čak 2,447.750.000 KM novog novca, ali će, kako navode iz Centralne banke, većina starog biti povučena iz opticaja.\nO kakvom se velikom poslu zapravo radi potvrđuju i količine naručenih novčanica u kovanicama i raznim apoenima.\nNa pitanje o čemu se zapravo radi, te da li je u pitanju tek redovna procedura ili “doštampavanje”, koje upućuje na mogući početak inflacije, iz CB BiH navode da se radi “o redovnom štampanju u skladu s potrebama opticaja”.\n“Karakteristika za novčanice je da se upotrebom u opticaju habaju i oštećuju te imaju ograničen vijek trajanja. Centralna banka u cilju održavanja visoke kvalitete gotovog novca u opticaju pohabane i oštećene novčanice zamjenjuje novim. Također, u obzir treba uzeti i kontinuirano povećanje gotovine u opticaju”, navode iz CB BiH.\nKad su u pitanju, pak, kovanice, navode da je riječ također o “redovnom kovanju dodatnih količina kovanog novca KM istih tehničkih karakteristika kao što su kovanice u opticaju”.\n“Dakle, kovanice se proizvode u svrhu redovnog snabdijevanja opticaja putem komercijalnih banaka u BiH. Karakteristike kovanog novca, naročito onog manjih apoena, su da se ne vraća iz opticaja nakon izdavanja (ostaje kod građanstva i u upotrebi), dok se jedan dio kovanog novca koji je oštećen povlači i uništava u skladu s propisima Centralne banke”, ističu iz ove institucije.\nZaključuju da je iz ovih razloga potrebna izrada “dodatnih količina kovanog novca i zadovoljavanje potražnje od strane komercijalnih banaka, odnosno privrede i građanstva u BiH”.\nPrema informacijama koje su nam ustupljene iz CB BiH, kada je riječ o novčanicama, iz ove institucije su naručili štampanje 15 miliona (komada) apoena od 100 KM (1,5 milijardi KM), 15 miliona od 50 KM (750 miliona KM) te 20 miliona apoena od 20 KM (200 miliona KM).\nTo u zbiru daje cifru od 2,450 milijardi KM.\nKada je, pak, riječ o kovanicama, iz CB BiH su naručili kovanje 15 miliona (komada) apoena od 1 KM (15 miliona KM), 10 miliona apoena od 50 feninga (5 miliona KM), 20 miliona apoena od 20 feninga (4 miliona KM), 25 miliona apoena od 10 feninga (2,5 miliona KM), te 25 miliona apoena od pet feninga (1,250 miliona KM), što u konačnici iznosi 27,75 miliona KM.\nIzetbegović: Prepustimo sudovima da rade svoj posao, neka utvrde istinu\nLast 30 Days Visits: 61.567\nTotal Visits: 3.219.054


Palmer: Beriša zlopotrebio službeni položaj\nTanjug 20. maja 2021. 19:21\nVAŠINGTON – Zamenik američkog državnog sekretara za Evropu, Metju Palmer izjavio je da je bivši premijer Albanije Salji Berisha zloupotrebio svoju moć i poverenje javnosti kako bi se obogatio i omoguhio sticanje bogatstva članovima svoje porodice, političkim saveznicima i pristalicama.\nPalmer je za Glas Amerike rekao da je javno izjašnjavanje o umešanosti u korupciju jedna od metoda kojom se SAD koriste u borbi protiv korupcije, a da trenutak kada je odluka doneta nije od posebne važnosti, prenosi Juronjuz Albanija.\n„Ne bih pridavao nikakav značaj trenutku, ali ono što je važno je ozbiljnost s kojom se SAD bore protiv javne korupcije. Ovo je potvrda naše posvećenosti da koristimo svaki instrument koji nam je na raspolaganju, uključujući sankcije ako je potrebno, s ciljem jačanja rata protiv javne korupcije i osiguravanja odgovornosti za one koji zloupotrebljavaju poverenje javnosti“, rekao je Palmer.\nAmerički državni sekretar Entoni Blinken proglasio je prethodno bivšeg albanskog predsednika Saljija Berišu i članove njegove porodice nepodobnim za ulazak u SAD zbog korupcije.\n„Koruptivni postupci bivšeg predsednika Albanije Saljija Beriše podrili su demokratiju u Albaniji. Javno proglašavam Berišu i članove njegove uže porodice nepodobnim za ulazak u SAD“, napisao je Blinken na Tviteru.\nBlinken je dodao da SAD zajedno sa partnerima u Albaniji ostaju ujedinjeni u borbi protiv korupcije.


Seminar za OCD u Ćupriji - Dečje srce\nProjekti Realizovani projekti Delujemo, jer nam je stalo Seminar za OCD u Ćupriji\nSeminar za OCD u Ćupriji\nDvodnevna edukacija „Jačanje kapaciteta organizacija civilnog društva“ održana je 21. i 22. oktobra 2013. godine u prostorijama Centra za porodični smeštaj u Ćupriji, a namenjena članovima organizacija koje se bave osobama sa invaliditetom iz Ćuprije. Edukacija je održana u okviru projekta „DELUJEMO, JER NAM JE STALO“ – Jačanje pluralizma društva prema osobama sa invaliditetom i njihovim porodicama koji je finansiran od strane Evropske Unije, a u okviru programa Evropskog Instrumenta za Demokratiju i Ljudska Prava (EIDHR) uz podršku Ministarstva rada, zapošljavanja i socijalne politike. Cilj ove edukacije je ojačavanje i pomoć organizacijama civilnog društva u pružanju pomoći osobama sa invaliditetom kako da ostvare i izbore se za svoja prava.\nUčesnici edukacije su pripadnici različitih udruženja građana iz Ćuprije što je dalo mogućnost da se učesnici bolje upoznaju, razmene iskustva funkcionisanja njihovih organizacija, kao i da se umreže stručnjaci i volonteri različitih oblasti u cilju poboljšanja daljeg rada sa osobama sa invaliditetom. Organizacije iz kojih su učesnici treba da se umreže i da budu jedinstvene u pravljenju strategije zajedničkog delovanja. Od velikog značaja su bile i teme koje se odnose na pokretanje usluga u zajednici, te su neke od tema seminara bile: pravni okvir, načini finansiranja, izrada predloga projekata, licenciranje usluga, minimalni standardi pružanj usluga socijalne zaštite...\nOba dana seminara su prošla u prijatnoj i radnoj atmosferi u okviru koje su se svi osećali dobro i imali slobodu da pitaju i razrerše sve nedoumice na koje su nailazili u svom dotadašnjem radu. Učesnici su takođe pokazali izuzetno interesovanje za teme koje su bile obrađivane i pokazali veliko zadovoljstvo što su imali prilike da učestvuju na ovakvoj vrsti edukacije.


Predstavnici ambasade Švajcarske u posjeti SDA Sandžaka - SDA Sandžaka\nZamjenik ambasadora Švajcarske, kao trenutno predsjedavajućeg OEBS-a, je naglasio da je došao u posjetu Stranci demokratske akcije Sandžaka kao najjačoj stranci u regionu. Ovom prilikom on je podsjetio na pomoć Švajcarske koju pruža Srbiji u okviru programa “Ljudske sigurnosti” i da je cilj ove posjete moguća saradnja sa svim političkim subjektima u Sandžaku na projektima odgovornog upravljanja i saradnje svih zainteresovanih učesnika.\nGospođa Gusinac je istakla da SDA Sandžaka podržava ovakve projekte koji imaju za cilj uspostavljanje vladavine prava, pravne sigurnosti i održivog ekonomskog razvoja.\nPoslanici SDA Sandžaka pokrenuli incijativu, Skupština usvojila saopštenje o Srebrenici\nNa inicijativu poslanika Stranke demokratske akcije Sandžaka, Narodna skupština izdala je saopštenje u kome izražava osudu zločina i saosjeća sa žrtvama Srebrenice. Kolegijum je usvojio ...


Predsednik SANU traži novi dijalog o Kosovu van javnosti - Sputnjik Srbija\n19:47 20 April 2021\n09:23 31.10.2018 Preuzmite kraći link\nPredsednik Srpske akademije nauka i umetnosti (SANU) Vladimir Kostić izjavio je da je potrebno pokrenuti novi dijalog o Kosovu, sa većim stepenom tolerancije.\nOn je dodo da dijalog ne bi trebalo da bude javan, a u njemu bi Akademija dala stručnu i naučnu podršku, dok bi političku odluku trebalo da donesu institucije političkog sistema.\nPredsednik SANU je, u „Presingu“ televizije N1, istakao da Akademija nije partijska organizacija u kojoj bi se, po principima demokratskog centralizma, izglasao stav o Kosovu kojeg bi se svi kasnije držali, ali da bi, ukoliko bi morao da oceni šta je preovlađujući stav u SANU, rekao da to nije ni primitivni patriotizam, ali ni olako brisanje papirom ljudi koji žive na Kosovu i kulturnog nasleđa koje tamo imamo.\nKostić je naveo da se Akademija kontinuirano bavi Kosovom i da je svoje učešće u unutrašnjem dijalogu stavila na papir.\n„Moje mišljenje ne mora da bude tačno, ali sam ga izrekao sa punom odgovornošću i treba da ostane zapisano“, kazao je Kostić precizirajući da je on lično protiv statusa kvo, jer prema njegovom mišljenju on ne ide u prilog Srbiji.\nPrema njegovim rečima, unutrašnji dijalog, međutim, nije dao rezultate, a ključnu ulogu je odigrala hipokrizija. Učesnici dijaloga su se, primetio je Kostić, takmičili u patriotizmu, izgovarajući mantre čak i bez iznošenja elemenata osnovnih sumnji.\nKostić je dodao da je pri tome stepen tolerancije u ovakvoj vrsti dijaloga trebalo da bude apsolutan, a on je izostao sa obe strane i ušlo se u okamenjeni prostor u kojem je sam dijalog postao apsolventan.\nStoga bi, prema njegovim rečima, trebalo pokrenuti novi dijalog, koji ne bi bio javan i u kojem bi Akademija mogla da dâ stručnu i naučnu podršku, dok bi političku odluku donele institucije političkog sistema. Dodao je, da gledajući današnju Skupštinu, ima određenu skepsu da ta institucija ima kapacitet da se međusobno sasluša o Kosovu.\n„Bojim se da bi to postalo takmičenje političkog nadgornjavanja. U svim ovim diskusijama imam utisak da politički akteri — pljuvaće me, i treba da me pljuju — više razmišljaju o sebi, nego o Srbiji. Hajde da stavimo Srbiju na prvo mesto“, kazao je on.\nNa pitanje da li zna šta predsednik Srbije Aleksandar Vučić podrazumeva pod pojmom razgraničenje, Kostić je rekao da čak ni površno ne zna i da bi trebalo razjasniti značenje, ali i posledice upotrebe tog termina.\n„Danas sam čuo Aleksandra Vučića da je svoj predlog izrekao u Briselu, a da to nije prihvaćeno. Bojim se da to ovde nije objašnjeno do kraja. Narod nije rekao poslednju reč, a nije ni mogao ni da kaže, jer nema elementarne informacije“, ukazao je predsednik SANU.\nIstakao je da se predsednik Vučić prema Akademiji uvek ponašao pristojno, ali da bi trebalo da poseti SANU ili da ih pozove na razgovor kako bi čuli njegov predlog o Kosovu i kako bi saslušali jedni druge šta ko o čemu misli.\n„Da li Srbija zna šta hoće, kuda ide i šta su crvene linije? Bojim se da ne zna. Trebalo bi da se počne sa novim razgovorima, sa nekakvom većom energijom međusobne tolerancije“, predložio je on.\nVladimir Kostić, SANU, Srbija


Izdato 40 odsto više dozvola nego pre dve godine | Kamatica\nPočetna > vest > Izdato 40 odsto više dozvola nego pre dve godine\nIzdato 40 odsto više dozvola nego pre dve godine\nTekst objavljen: 18.07.2016 11:21\nPotpredsednica vlade i ministarka građevinarstva, saobraćaja i infrastrukture Zorana Mihajlović uručila je danas računare predstavnicima lokalnih samouprava i drugih nadležnih organa koji učestvuju u izdavanju građevinske dozvole, kao i specijalna priznanja gradovima i opštinama koji su postigli najbolje rezultate u tome.\nOna je navela podatak da je u prva četiri meseca ove godine bilo za 40 odsto više izdatih građevinskih dozvola nego u istom periodu pre dve godine.\n"Sigurna sam da posao možemo zajednički da realizujemo, i sve što radimo važno je da radimo zajedno", rekla je Mihajlović i dodala da su sledeći koraci reforma katastra, a posebna pažnja kada je ova oblast u pitaju biće posvećena gradu Beogradu.\n"Katastar mora da se reformiše i na tome ćemo raditi u narednom periodu", rekla je Mihajlović.\nOna je dodala da je svakoj lokalnoj samouprave u interesu da ima što više posla i što više investitora.\nLokalne samouprave su te koje sprovode zakone i nije lako bilo sprovesti ovaj zakon, rekla je Mihajlović i dodala da je cilj i da Srbija napreduje na Svetskoj Duing biznis listi.\nOna je navela da je udeo građevinarstva u BDP zemlje ranije bio ispod četiri odsto, a da sada iznosi 5, 5 odsto.\nviše izdatih dozvola građevinske dozvole dozvole za gradnju elektronsko izdavanje dozvola


Beleske Knjiskog Moljca: Salman Rusdi, Sramota\n...Ali stid je kao i sve drugo; ako s' njim zivis dugo, postaje deo namestaja.\nSta je uostalom doktor?- Zakoniti voaer, stranac kome dozvoljavamo da gura prste, pa cak i ruke, tamo gde vecini ne bi dozvolili ni da gurne vrsak jednog prsta, covek koji gleda ono sto nastojimo da po svaku cenu sakrijemo; tesitelj pokraj kreveta, covek spolja koga primamo u svojim najintimnijim trenucima (rodjenje, smrt itd), anoniman, nevazan lik, pa ipak paradoksalno, glavni, narucito u krizi...da,da.\nKako je samo tesko napipati istinu kada covek mora da sagledava svet u delovima; pojedinacni kadrovi kriju isto toliko koliko i pokazuju.\nTrenutno spava jedva dva i po casa dnevno, ali san o padanju sa kraja sveta jos ga povremeno muci. Ponekad mu se javi kada je budan, zato sto ljudi koji premalo spavaju tesko mogu da kontrolisu granice izmedju svetova jave i sna. Stvari izmicu izmedju ne cuvanih granicnih kamenova, izbegavajuci carinsku postaju...\nPosted by Sanja Manasijević at 9:29 PM